
Ormusson tegi paar tiiru puiestikus. Mõtteis 
lähenes ta varemeile, pööris Ingli sillale ja säält 
tagasi Baeri sambale. Selle ees tõstis ta üllate- 
tuna pää. 

Metall-rauk istus oma tugitoolis, raamat põlvel 
lahti, juuslokid kõrvadele vajund, ja näis lugevat. 
Kuid siis kandis tuuleiil koltund lehe raamatule, 
aga vanamees ei liigutand, otsekui puulehelt edasi 
lugedes. Ta näis võigas oma hajameelsuses. 

Ormussoni silmad kandusid läbi pika allee, 
mida mööda oli tulnud. See oli tühi, raagund puud 
seisid liikumata, mõni koltund leht valendas maas, 
üksik jalutaja silnett pelgus kauguses. Kõike looris 
sõnatu sügisnukrus. 

Ormusson astus aeglaselt mõned sammud, peatus 
mäe rinnakul ja vajus pingile. 


Alt piiras ta vaadet pügat põõsasrida, pahe- ' 


malt poolt kirju, eksootiline torn, eksind kui kaugelt 
lõunamaalt siia, paremalt poolt raagus puuderühm. 
Kuid nende raamide vahelt avanes linna katustik, 
aedade hall räbu ja üle kõige tinane sügistaevas. 

Siit ülevalt oli ta seda linna ikka armastand. 
See pink ja see panoraama oli seot ta elus paljude 
mälestustega. 


Siin oli ta istund noorukese põlves suvihom- 


mikuil, mil harva läks magama enne päikese tõusu. 
Siin oli ta kuuland alt aedadest ööpikulaulu, hingand 
jasmiinide uima ja joobund rahvuslikust heroismist. 

Ja siia oli ta hiljem tulnud pärast kireöid, 
üksi, vaatand, kuis teispool jõge mõni suur puu- 
maja kui tungal põles, kuna linn magas, ilma ühegi 
hädakellata, vaikne nagu surnud. (See linn oli noil 
aastail klassiline tulekahjude linn.) Must suits tõusis 
sirgena avarusse, paistis kõrge hele tulesammas, 
mille kõrval taevarannal ilmus punane päikese ketas, 
aga ikka veel oli linnas vaikne... Ja see vaatlus 
oli pimestavas kokkukõlas Ormussoni meeleoluga: 
see lõõmas niisama kui hiigla õitsituli, kuid kõik 
oli vait tema ümber. Ta joobus, ta nautis sest pildist 
kui Nero põleva Rooma kohal. Põles, sai hukka 
kõik ta kirgede neelus, kuid ta ahmis ikka enam 
ja enam, — armastust, kunsti, naisi, lillesid, — ikka 
küllastumatu, ikka rikas, ikka pillates. 

Kuid see ümbrus oli teda näind ka ahastavat 
elu ja kunsti suures heitluses, mil ta hinge kandis 
kohutav askees. Ta oli kui munk, keda mattis 
sügismust öö ta kongis, täis kohutavaid nägemusi 
ning meeleheidet. 


Nüüd vaatas ta väsinult ja nukralt alla linnale. 

Kesk linna kerkis Jaani kiriku tõmp torn, 
kaugel taevarannal Peetri kiriku lame siluett ja 
teisel pool hullumaja punetav katus, ning nende 
vahel aedade hallid rägastikud ja telliskivist, karrast 
ja papist katuste kandikud, halli taeva all rasked 
ning ähmased. 

Kuid veel nüüdki armastas ta seda inimpesa 
siit ülevalt, eemalt, vahemaa eraldetuna. Ta unustas 
viha ja vastikuse mudaste tänavate ning tuimade 
inimeste vastu. Kõik kadus kuhugi kaugusse, kõik , 
paistis veel läbi mingi klaasseina. Ta tundis ainult, 
et oli pärit siit ja seot selle linna ning taevarannaga. 

Ainult mitte neid inimesi näha! mõtles ta. Mitte 
tunda nende rumalust enese ümber, mis tõi otse 
füüsilist valu! Mitte näha nende igapäevast askel- 
dust, nende ajalehti ja vürtspoode, nende laatasid, 
koosolekuid, pidusid ning matuseid! Mitte trehvata 
neid advokaate, poeselle, lodjavenelasi, üliõpilasi ja 
seltskonnadaame ! Mitte minna raamatukauplustesse, 
kus unine kärbes kõnnib aabitsa kaanelt testamendi 
kaanele ja teises toas istub idioot ning kirjutab juht- 
kirja! Ainult veel siit vaadata seda linna — ja siit veel 
armastada teda — valusa ning nukra armastusega. 

Ja ta hinges tõusis samasugune vaikne kurbus, 
kui oli tärgand ta südames, vaadates Igavest 
Rooma ülevalt Monte Pincio rinnakult. 

Selle juures ei pannud ta tähelegi, kuis üks 
inimkogu raagus puude all talle lähenes. See kõndis 
ruttu, pisut ettepoole loogas ja kätega vehkides. 
Ta tuli, peatus mäe rinnakul, pomises midagi enese 
ette, pööris ümber, nägi Ormussoni, kergitas kübarat 
ja läks edasi, niisama ruttu. 

Ormusson vastas vaevalt tervitusse, sest ta ei 
tannud seda inimest. Ta vaatas hajameelsena ta 
järele. Mehel oli kulund palitu küüras keha ümber, 
palitu kaelus üles tõstet, üks püksisäär katkise 
kamassi taha üles jäänd ja luitund nokkmüts sügavale 
pähe litsut. Ta küljetaskud olid nii täis topit, et 
riie oli selja kohal pingu. 

Kuid vaevalt oli ta paarkümmend sammu edasi 
läind, kui järsku ümber pööris ja jälle Ormussonile 
lähenes. 

Nüüd nägi see ta nägu. See oli kahvatu, harva 
halli habeme udemega ja sinaka suuga, mis näis 
aegajalt liikuvat. Ta müts oli nii silmile litsut, et 
mõlemad kõrvad olid painutet välja, kahele poole 
pääkatte kõrvale. 

Võõral paistis üles tõstet palitu kaeluse alt 
määrdind rinnaesine, kuid kraed ega kaelasidet tal 
polnud. Ka põuetaskud näisid tal midagi pingul täis 
olevat, nii et ta keha paistis muhkline ja kühmline 
nagu paistetand. Ta käiksed olid nii lühikesed, et 
luised, sinakad käsivarred olid kaugele näha. 


Ei, Ormusson ei tunnud seda hulgust. Ta arvas 
selle olevat mõne kerjuse ja pistis juba käe tasku, 
et võtta rahakotti. Siis aga kuulis ta võõra ime- 
likku, madalat häält: 

pMla näen, sa ei tunne mind enam, Ormusson.“ 

»Ei —“ vastas Ormusson kaheldes, puudutet 
võõra familjäärsusest. 

»Aga mina tunnen sind hästi, kuigi oled muu- 
tund,“ jatkas võõras. ,Pole ime, pole ime,“ kõngutas 
ta pääd. ,Sellest on juba viisteist aastat — eks 
ole? Või rohkemgi veel?“ 

See peab olema mõni koolivend, mõtles Ormusson 
põlgliku muigega. Kuid ta oli need viimseni unustand, 
nagu oli püüdnud unustada kõike ebameeldivat oma 
minevikus. Ta ei mäletand pea ühtki nägu ega 
nime. Kuid ta juhtus vahetevahel ikka veel mõnd 
kohtama, mõnd postiametnikku, äriomanikku, põllu- 
meest või maa kooliõpetajat. Siis ei võind ta iial 
mõista, kuis oli võind kord elada kaasa nii palju 
rõõmusid ja muresid nende elatand, kivinend ning 
tõmpund inimestega. Ta nägi mõnd neist pühapäeva 
hommikul lapsevankrit linnast välja lükkavat, kuna 
paks, piima-nõretav naine kõrval tammus, sööma- 
punt käes, — need pildid panid ta läkastama. 

»Me istusime siis kõrvu,“ jatkas võõras, otsekui 
aimates Ormussoni mõtteid. ,,Kaks aastat istusime 
kõrvu.“ 


punti 

»Kobras —?“ küsis Ormusson aimeldes. 

»Jah, mina see olen!“ rõõmustas võõras süngelt. 
»Mina, just mina.“ 

Ormusson ulatas vastu tahtmist käe, mida 
võõras pigistas külmade, luiste ja higiste sõrmedega. 

»Mina see olen,“ kordas ta. ,,Ja kui ma sind 
ei sega, siis vabanda, et silmapilguks su kõrvale 
istun. — Olen väsind, see maa on nii kauge, säält 
pärmivabriku tagant.“ i 

Ormusson vaatles võõrastades meest oma 
kõrval, vaevalt pääd ta poole pöördes. 

See ta siis oli, nüüd tuli tal meele. Ta 
oli olnud kahupäine, elav ja rõõmus, peente näo- 
joontega, nõtke kui osi. Ta oli üks neist, kes 
oli minevikust veel kuidagi meeles püsind, mingi 
heleda laiguna, kui väike vinjett kooli mälestuste 
taimal leheküljel. Kuid kui ammu oli see kõik 
olnud! 

Vaheajal võttis Kobras kübara pääst ja 
pühkis paar korda kui kärbes kahe käega üle 
näo. Ja nüüd nägi Ormusson selle pää täielikku 
armetust. 

Ta juuksed olid välja langend, mõned tuhkhallid 
udemed katsid seda dekadentlikku kera. Kõik oli 
tuhm ja ähmane, võib olla, veel enam ses kollakas- 
hallis sügisõhtu valgustuses. Üksi ta aukulangend 
silmad läikisid mingi rahutu eluga. 

Ta pühkis nägu ja jatkas: 

»Sa oled mu ära unustand — 00, ma saan sest 
aru. Mõistan väga hästi. Pole väärtki muud. Kuid 
mina olen su elu ikka silmas pidand. Ja see on 
jällegi arusaadav. Kõik on arusaadav. Ma olen 
Ingend iga su rea. Võiks öelda, iga su komma on 
malle tuttav. Olen sinu suur austaja.“ 

Ta peatas sõnavoolu, et jatkata : 

»Tõsi küll, on olnud sarnaseid kohti, millega 
ma päri pole võind olla, vabanda mind. Sa oled 
pisut ilus, — maailm ei ole nii ilus. Inimene on 
vastik loom! Ja sa kirjutad nii palju naistest, 
kuid kas sa ei näe, et nad polegi nii tähtsad? 
Nad pole tähtsad mehele. Ilma nendetagi võib 

" Iäbi saada.“ 

See mõte üllatas Ormussoni. Tal olid ka enese! 
samad eitavad mõtted oma toodangust. Ta vaatas 
imestades Kobrase otsa. 

»Maailm on palju kavalam asi, kui sina tahad 
näha,“ jatkas see. ,Ta on väga kavalate olevuste 
päralt, — ta on ühe kavala olevuse päralt. Ja see 
olevus on mehine, mitte naine.“ Ta rõhutas ise- 
äranis viimaseid lauseid, andes neile kui erilise 
tähenduse. ,Aga seda salatakse. See on varjul, 
see mõte. Ollakse kui kokku räägit, et seda mitte 
kõvasti öelda. Kuid kas pole sinagi seda mõelnud 
iseeneses? Ütle, kas pole sa, kes oled nii palju 

mõtelnud, ka selle pääle mõelnud? Etsee on kaval, 
tark ja mehine olevas?“ 

Ormusson tõmbus rääkijast loomusunniliselt 
eemale. Ta kõrval oli hull, idioot, kuis polnud ta 
seda kohe alguses mõistnud! Kuid see näis olevat 
rahulik ja hädaohutu hull, keda ei tarvitsend eriti karta, 

Kui palju oli ses linnas igasuguseid degene- 
rante ja kurjast kiusatuid! Vist kusagil kogu 
maailmas polnud neid nii palju kui ses vaikses pesas. 
Mõnel päeval näis, kui oleks pool elanikest hullu- 
majast tulnud, linna laiali valgund, õiendades omi 
haledaid ja õudseid asju. 

Ta oli neid näind igapäev päätänavail liikuvat, 
neid prohveteid, geeniusi, Opheliaid lilledega, väe- 
päälikuid, ehit üleni kardaurahadega, tuhande-aas- 
tase riigi kuulutajad, ärisiltide ees põlvitajaid ja 
päikese poole palvetajaid, avaruse kartjaid või hul- 
lude sammudega ruttajaid suurvaime, juuksed lahti 
ning silmad lõkendamas. Nad kirjutasid salme, 
tegid poliitikat, jutlustasid, valitsesid riike, sõid 
rohtu, leinasid igavest leina, naersid lõpmatut naeru, 
igaüks tardund ühte poosi, hullumeelse muutmatu 
ilme ning kostüümiga. Ja vahel näis Ormussonile, 
et see linn ainult nende õnnetute pärast polnud 
lõpülikult neetud. 

Nüüd oli ta kõrval jälle üks neist, üks uus, 
keda ta seni polnud näind, kes oli lohistand enese 

puiestikku omast tundmatust urkast kusagil pärmi- 
vabriku taga. 

»Jah, ma olen selle pääle mõelnud,“ muigas 
Ormusson kurvalt. ,Kuid see on mulle liig sügav 
küsimus.“ 

»See on sügav küsimus!“ haaris Kobras 
kinni ta sõnast. ,,Sügav! Ma olen selle pääle palju 
mõelnud. Mu pää valutab vahel sest mõttest, 
kogu keha valutab. Aga nüüd olen ma ta saavu- 
tand. Nüüd on ta mul käes!“ Kuid siis muutis 
Kobras oma hõiskava hääle arglikuks sosinaks, 
kumardades pääd Ormussoni poole. ,,Aga vahel 
-tahab ta siiski mu käest ära minna. Ma hoian teda 
kõigest jõust, aga ta rabeleb ja kipub minema. Ja 
ma kaotan ta mitmeks päevaks ära. Mõistad sa, 
mis tähendab, oma mõtet mitmeks päevaks ära 
kaotada? See on hirmus. Siis käin ma ringi, olen 
haige, kõik minus valutab, ja otsin teda. Kõik 
tahavad teda mult ära võtta ja ära peita, et ma 
teda avalikult ei saaks kuulutada. Kõigil pool on 
tema vaenlasi. — Sa arvad, et nad ei kuule, kui 
ma sulle sest mõttest kõnelen?“ küsis ta äkki, 
näidates kirikutornide poole. ,,Nad kuulevad. Nad 
tunnevad. Nad teavad. Nad on selleks kui piksevardad 
püsti, et mu mõtet kinni püüda, et see maailma ei 
purustaks. See alles oleks tulekahi! Kuid sellepärast 
peangi olema alati valvel ja hoidma oma mõtet.“ 

Ta vaikis silmapilguks, ja Ormusson ei tahtnud 
midagi pärida. Ta vaatles ainult oma kõrval istuja 
kurba, endasse süvenend nägu. 

Sel silmapilgul läks neist mööda vene üliõpi- 
lane, kimp mingi looma luid kaenla all. Üliõpilasel 
polnud palitut, hoolimata vilust sügisilmast. Luud 
ta rusket särki vastu paistsid veel enam pleekind. 
Päälun hambad olid kaeblikult irvi. 

»Luukere on surma sümbool,“ ütles Kobras, 
sest pildist ärgates. ,,Me kõik kanname endas surma 
sümbooli. Aga keegi ei mõtle selle pääle, et temas 
on Inukere peidet. Keegi ei taha sellest kuuldagi, 
kuni ta sööb, joob ja armastab naisi, kes pole nii- 
sama midagi muud kui peidet luukered. Niisama 
on ka minu mõttega. Ta on kõigis, aga keegi ei 
taha seda tunnustada. Et mõista seda mõtet, selleks 
peab unustama kõik muu. Peab saama mungaks, 
kes paastub ja suretab liha. Mina olen seks saand. 
Ma kumardan teda tões ja vaimus.“ 

»Kavalat olevust —?“ osatas Ormusson aimates. 

»Teda ennast. Nüüd olen ma ta saavutand. 
Nüüd ei põgene ta minust enam. Ja kui ta varem 
põgenes, siis ikka ainult sellepärast, et ma ise polnud 
küllalt kindel. Ma polnud ise teda väärt. Ja et 
ma nüüd kord nii kaugel olen, siis ongi mulle sind 
vaja.“ 


»Mind —?“ imestas Ormusson. 

»Sind, just sind!“ hüüdis Kobras välkuvail 
silmil, mis panid Ormussoni jahmatama. ,,Sa arvad, 
et ma sinuga ainult kogemata kokku sattusin? 
Hoopis mitte. Ma olen kaua sinu järele valvand. 
Paar korda oleksin su kätte saand, kuid siis võeti 
ja peideti mu mõte minult ära. Ja mis oleks mul 
sulle siis öelda olnud? Mis tähtsus on minul ilma 
selle mõttetä? Täna kõndisin ma kaua sinu järel, 
ja mu mõte oli minuga. Täna oleme kõik koos, 
sina, mina ja mu mõte!“ 

- Ormusson tundis õuduse värinat kogu kehas 
ja vaatles kahklevalt ringi. 

mlllis jaoks sulle siis mind vaja oleks?“ küsis 
ta ettevaatlikult. 

»Ma ütlen sulle oma mõtte, ja siis pead sina 
mind aitama!“ 

Kobras laskus seljatoe najale ja vaatas pärani 
silmil Ormussoni otsa, lõpetades kõneluse nagu 
lepinguga. A 

»Aga ma ei teagi ju veel su — mõtet,“ pomises 
Ormusson. 

»Sa saad selle varsti teada!“ hüüdis Kobras 
võidurõõmsalt. ,,Kuid see on pikk lugu. See pole 
lihtne asi. Selles on ajalugu ja filosoofiat, moraali ning 
teoloogiat. Teoloogiat, kui soovid, pahupidi, kuid ometi 
teoloogiat. — Ma tahan sulle kõnelda uuest usust,“ 
sosistas ta, kumardades Ormussoni kõrva juure. 

»Usust? Kuid sa peaksid teadma, et ma pole 
usklik. Mulle on iga usk vastik. Ma ei või lihtsalt 
rääkidagi neist aineist.“ 

»Jaa — aga usu ja usu vahel on vahe. Ma 
nimetan seda usuks, sest mulpole muud'sõna. Kuid 
see on midagi hoopis muud. See on mõte! Kui ta 
esimene kord mu pääle tuli, siis kisendasin ma kui 
inimene, kel maa on alt tõmmat, aga õhust ei 
oska kinni hoida. Ja kui sinagi seda kuuled, siis 
ei vaata sa enam nõnda mu otsa.“ 

Ormussonil oli piinlik olla. Ta oleks tahtnud 
vabaneda sest meeletust, kuid ühtlasi hakkas teda 
vaevama mingi uudishimu. Ta tundis kitsikuse ja 
lämbuamise tunnet hullu läheduses, kuid ei tahtnud 
ometi järsult tõusta ning minna. 

Kõik viimaste päevade kibedad ja mõttetud 
elamused näisid saavat siin lõpuliku krooni. Oli 
tarvis vabatahtlikult minna mööda seda meeletuse 
ja mõttetuse spiraali kuni viimse võimaluseni. 

»Jutusta siis,“ ütles Ormusson alistudes. 

»Sa ütled, jutusta. Kuid kuis saab mõtet 
jutustada? Mõtteid tahaksin ma edasi anda, — 
mõtteid, tundmusi, teadvust, mitte sõnu! Kuid kõik, 
mis inimene räägib, on sõnad. Mu mõte rabeleb 
minus, ja kui ma ta sõnusse saan, siis pole ta enam 
mimu mõte.“ 

Ta peatus jälle, otsekui kogudes ennast. 

»Vaata,“ ütles ta, ,sa nägid meest, kes läks 
mööda luudega. Luis on sügav tarkus. Luud on 
traadid, mis hoiavad mõtetki püsti. Mollusk ei 
mõtle, olgugi et elab. Aga mulle näib, et muumia 
mõtleb, kuigi on surnud. Aga milline mõte võib 
liikuda tühjas, pleekind pääluus, mida ei sega ajude 
pehme sodi! Mitte viina ei jooda päälunukarikast, 
vaid filosoofiat. Minagi tahaksin väljendada oma 
mõtte meelsamini alles siis, kui mu liha on keedet 
luilt ühes Dschingiskhaani neljastkümnest katlast.“ 
»Siis pole enam kõneandi,“ muigas Ormusson. 
»On! See on silmakoopais, hambais, lõualuis.“ 
»Kuid, lõpulikult, siis pole sulle sest enam 
mingit kasu.“ 

»Jah, see'p see on, kasu pole. Kuid mis kasu 
on mul sest praegugi? Vahel mõtlen: kas pole 
see kõik ainult tühi töö ja vaimu närimine? Kuid 
siis tunnen jälle: ei, sa pead, sulle on see usaldet, 
ära varja küünalt vaka all. Ja,“ ta painutas hääle 
sosinaks, ,täna öösel ilmus ta mulle jälle ise ja 
ütles: mine ja kuuluta mind, mine, kas sind või 
kividega surnuks heidetaks !“ 

»Kes?“ küsis Ormusson värisedes. 

»Tema Ise, Saatan, Beltsebub, Kurat,“ lausus 
Kobras pikkamööda ja pühalikult. %;Mine ja kuuluta 
mind, ütles ta, sea jalule õigus, mida seni on tallat, 
ehita üles ohvrialtarid, mis on laiali pillat, kuuluta 

mu nime kõigile, kes elavad maa pääl, maa all ja 
lendavad õhus. Minu aeg on tulnud, minu riik on 
lähedal. Maailm on küps, maailm januneb mu järele, 
aeg on mul tulla. Algades-sest suurest võitlusest 
kaaoses, mil tõmmati võlts piirid valguse, õiguse ja 
vooruse vahele, mil pääsis inimteadvuses võidule mu 
Vend, pole ilm veel iial nõnda valmis olnud mu 
vastuvõtuks kui praegu. Vaata mere põhja: sääl 
liigub terasinimene klaassilmega ja luurab ringi. 
Vaata õhku: sääl lendab tiivinimene ning piilub alla. 
Nad otsivad mind. Kõik inimese tarkus ahastab mu 
järele. Kunst, filosoofia, isegi usk, jah, isegi usk 
on mulle teed teind. Vanade templite müürid on 
õõnistet tühjaks. Tuleb suur päev, mil nad müri- 
sevad põrmuks. Ja see on minu päev! Mine ja 
kuuluta seda! — Ja mul ei jäänd muud üle, kui teha 
teoks, mille pääle olen mõelnud nii palju.“ 

Ta pühkis palet ja jatkas rahulikumalt, otsekui 
ettekavatset esitust: 

»Kuula siis nüüd minu mõtet. See algab kaugelt 
pääle. Kuid ta on selge, nagu võib olla selge ainult 
tõde ise. 

»Kas pole sa mõelnud kunagi õieti järele 
inimese ja ta Kuradi ning Jumala vahekorra üle? 
Kas pole sa tähele pannud, et iga rahvas ja isik 
loob ainult oma enese hinge ulatuse ja mõttekujutuse 
järele endale Kuradi ning Jumala? Mida toore- 

vaimulisem inimene, seda toorem tema Kurat ja Jumal. 
Mida komplitseeritum inimhing, seda komplitseeri- 
tumad ka tema ülemad geeniused. Seda mööda, 
kuis muutub inimpsüühika, muutuvad ka need, ütleme 
jumalad antiik-mõttes: evolutsioneeruvad, mate- 
rialiseeruvad, idealiseeruvad ja abstraheeruvad vahel 
nõnda, et saavad peaaegu olematuiks. Kuid see 
puutub ainult nende mõistmismetoodi, ega mitte 
nende olemusse endasse. Kõige päält puutub see 
Kuradi ja Jumala rahvuslikku ilmesse. Ja see on 
minu mõtte üks tähtsamaist alustest. 

»Me teame, et jumaluse omadused on esinend 
kord erijumalate kujul, lahutet mitme jumala vahel. 
Need olid spetsialistid-jumalad sõja, armastuse, kunsti 
või mõne elukutse jaoks. Nad tegutsesid omal 
kitsal kutsealal ja võisid sattuda isegi vastollu teise 
jumalaga. Nii oli Egüptis, Greekas, Roomas. Alles 
juutide juures ühinesid need erikutsete edustajad 
ühes kollektiivses Jumalas. See oli suur alla- 
heitja ja ühteliitja, monarkist ning tsentralist, suur 
jumalate autonoomia hävitaja. Muinasjutu järele 
virutas ta oma ainsa Võistleja, kes jumalate kodu- 
sõjas nähtavasti veel ellu jäänd, troonilt alla sü- 
gavusse. 

»Kuid see ainuvalitsejaks tõusnud Jumal oli 
ikkagi ainult rahvuslik Jumal. Tema ulatuse mää- 
rasid rahvuse piirid. Ta õnnistus küündis ainult üle 

ühe rahva, väljaspool seda oli ta ainult kuri Jumal, 
kui soovid, Saatan. 

»Kuid paarituhande aasta eest hakkas juutide 
ainujumala usk üle maailma veerema. See oli nagu 
batsill, mis sõi läbi teiste jumalate lihaksed. Juu- 
tide rahvuslik Jumal muutus rahvusvaheliseks, tema 
psüühika kosmopoliitiliseks. Kuid sellega kaotas ta 
ka kõik teravalt-rahvuslikud tunnused, ta nägu 
tõulise ilme, ta karakter puhta kontuuri. Ta polnud 
enam indiviid, vaid mingi karakteritu, kohatu ja 
nimetu olevus. Suure visadusega püüdis ta veel 
sarnasenagi alles hoida omi rahvuslikke vorme. 
Siirias tantsisid naised kristlikes templites tema 
auks ja Abessiinias liitus ta lähedalt endiste usu- 
jäänustega. Alles katolitsismi täielik võit määras 
lõpulikult tema ilmetu ja vormitu olevuse. 

»See rahvusvahelik Jumal sündis enne, kui oli 
sündind rahvusvahelik hingeelu — ja see oli tema 
õnnetus. Ta kaotas orgaanilise sideme oma austa- 
jatega. Ta polnud enam luu rahva luust ega liha 
tema lihast. Terveid rahvaid võis surra, ilma et see 
Jumala olemusse oleks kuidagi mõjund. Kuid kuis 
oleks võind surra juudi rahvas ja tema Jumal siiski 
ellu jääda! Juba Nietzsche — loe teda, ta on mu 
eelkäija! — juba Nietzsche osutas, et Jumal kosmo- 
poliitiliseks saades tingimata degenereerub. Tema 
tõug halveneb, tema stiil tumeneb, sest ta koosneb 

paljuist stiilest. Ta on nagu tõlkekirjandus — see 
kõigisse keeltesse ja meeltesse tõlgit Jumal. Tema 
temperament lõdveneb, tema agressiivsus loidub, 
sest tal pole võistlejaid. Ta ei toeta enam ühtki 
rahvast eriti, sest tal pole oma rahvast. Ja kui 
meeletu on see, kui vaenulikud rahvad paluvad 
ühelt ning samalt Jumalalt endale sõjaõnne ! 

»Ja ometi, nii pea kui lõdvenes Rooma kul- 
tuuri ja katolitsismi assimileeriv mõju, hakkas seegi 
üldjumal võtma rahvuslikke värvinguid. Sünnivad 
rahvuslikud kirikud ja lahkkonnad. Suured euroopa 
tõud on loond enesele igaüks oma rahvusliku risti- 
usu, mida ainult piibli kivine traditsioon takistab 
lõpulikult erinemast. Veel enam, katolitsismis ene- 
seski on jumalus purunemas tuhandeks kohalikuks 
ja eri ülesandega pühimuseks. 

»Ainult väikerahvad, kel on puudund poliiti- 
line ja kultuuriline iseseisvus, pole võind iial anda 
oma Jumalale rahvuslikku ilmet. Nad pidid lae- 
nama nii maapäälse kui taevase ülemuse. Neil 
polnud kummagi kohta midagi ütlemist. 

»Ristiusu vastuvõtt näis olevat kõigil pool 
paratamatu. Paganust ei võind päästa enam miski 
jõud. Ristiusku nõudis aja vaim. Ka meie, eest- 
lased, poleks sest karikast varem või hiljem pääs- 
nud. Ta oli teatud tingimustes vahest isegi tarvilik. 
Ja kahtlemata oleksid vanad eestlased kord vabataht- 

likalt, ka ilma ristirüütlite sunnita, ristiusu vastu 
võtnud. Nad oleksid seda teind küll hiljem. Võib 
olla, mitte enne 1400, aastat, võib olla, veelgi hil- 
jem. Ideaalseis tingimusis oleks see olnud igatahes 
mingi kompromiss paganuse ja ristiusu vahel, kus 
vanad ja uued müüdid oleksid põimund ühte, mingi 
paganlik kristlus; halvemalgi puhul oleks sündind 
vähemalt täielikult iseseisev kristlik kirik, nagu 
jällegi Abessiinias. Igatahes oleks selle usu Juma- 
las peegeldund täiesti rahvuslik hingeelu. 

»Kuid õnnetuseks suruti meile ristiusk pääle 
liig suure jõulise ülivõimuga. Me saime muutma- 
tult võõra usu ja Jumala. Visalt püüdis kogu meie 
keskaeg hoida alles paganust, eraldi ristiusust, 
kuid nende kompromissist ei tulnud midagi välja. 
Kui hiljem sakslased oma Jumala suhtes ette võtsid 
revideeringu ja selle olemust oma laadi järele pisut 
muutsid, siis tõid nad viimase sel kujul ka meile. 
See on reformatsiooni aegse Saksamaa väikekodan- 
luse Jumal, kes hiljem enam palju pole edenend. 
Meie kirik pole olnud iial rahvakirik ja rahval pole 
olnud iial mingit mõju Jumala tüübi loomisse. Her- 
raste kirik, herraste Jumal. — Kuulad se mind, 
Ormusson ?“ küsis Kobras, äkki kui ärgates oma 
kõnest. ,Saad sa minust aru?“ 

»Jah,“ vastas Ormusson võpatades. ,,See on 
selge.“ 

»Kuid mis ei õnnestand ühel pool, õnnestas 
ometi teisal,“ jatkas Kobras, nüüd aga juba mada- 
lamal häälel, poolsosinal. ,,See sündis Jumala vastandi, 
Karadiga. Jumalast on eemal püsind rahva loov 
vaim, ja Jumal on eemal püsind rahvast. Kõik 
meie rahva usulisloovad instinktid on pöördund 
Kuradi olevuse poole. Ja siin on nad ka midagi 
korda saatnud. 

»Huvitav, et ainujumala usk pole kunagi nõud- 
nud ainukuradi usku. Monodemonism pole olnud 
iial ühegi usu tingimuseks, kuigi see ristiusus peaks 
loogiliselt nii olema. Hoopis selle vastu, kirik on 
ikka rõhku pannud kuradite paljusse ja mitmekesi- 
dusse. Tead sa, kui palju elab demonoloogi Bodi- 
nuse järele põrgus saatanaid? 72 kurjuse vürsti 
ja 7.405.926 vähemat kuradit mitmesuguses aukraa- 
dist See on rikkalik kogu, mille vastu polnud 
kirikul midagi öelda. Veel vähem tahtis kirik takis- 
tada rahva fantaasiat sel alal. Hoopis selle vastu. 
Ta toetas oma poolt iga algatust ses sihis. Mida 
rohkem, mida koledamad kuradid, seda parem! 
Seda rohkem oli tarvis kiriku abi! 

»Eriti on meie rahvas oma jõudu näidand 
Kuradi hingeolemuse uurimisel. Kahjuks sündis see 
kõige tooremal orjaajal ja ümbruses, kus me ei 
või nõudagi peenemat ning valitumat: mõttetööd. 
Kuid tähtis polegi saavutus, vaid tendents. Võib 

arvata, et meie keskaegses kuratluse harrastuses 
veel vana Šamanism edasi arenes. Ainult ses harus 
kujunes mingi kompromiss endise ja uue usu vahel, 
sest et siin kirik nii valjult ei valvand. Loe meie 
rahvaluulet, ja sa näed! Millised kogud vanapa- 
gana, tondi ja krati jutte! Mis võiks kristlik rah- 
valnule asetada selle kõrvale! Rahval on Kuradi 
nimetuseks tosin nimi. Mis leidub Jumala kohta 
pääle ametlikkude, kiriku antud nimede! Millise 
intiimi hellusega on liikund rahva fantaasia Kuradi 
isiku ümber! Ta teab, et mitte ainult inimesel 
pole hää üksi olla, vaid ka Kuradil. Nii näeme 
Saaremaa juttudes, et Kuradilgi on naine. Selle 
madonna nimi on Babiloona. Ja sel perekonnal on 
poeg, kelle nimi Kurit. Me oleme loond kuradeid, 
keda pole tarviski usule. Me oleme neid varieerind, 
leidnud nende hulgas lõbusaid, robuste, inimlikult 
huvitavaid indiviide. Me oleme nendesse suhtund 
psükoloogiliselt, asetand nad kohalikesse oludesse, 
kuna vahekord Jumalaga on külm-ametlik, väljaspool 
aega ning ruumi. See on lopsakas, iialgi tübjen- 
damatu fantaasia, mis avaldub meie kuratluse har- 
rastuses. Eesti rahvas tarvitab igapäevases elus 
kümme korda enam Kuradi kui Jumala nime. Kui 
me Jumala järele otsustades oleme kristlased, siis 
oleme oma kuradite valgusel täiesti satanistid. Ja 
me peame oma rahva fantaasiatendentsi 

üdi liid 


Kuradi poole täielikult ekspluateerima. 
— Saad sa minust aru?“ hüüdis Kobras kirglikul 
sosinal. ,,Mõistad sa mind? — Ei, sa ei saa minust 
- aru. Aga lase ma seletan. Ma ei väsi iial seda 
seletades. Selles on koos kogu mu mõtte sügavus. 
Ja kui sa seda ei mõista, siis ei mõista sa minus. 
midagi. 

nMitte sellest Kuradist ei kõnele ma, keda 
tunneme seni ristiusu ja algelise rahvaluule kaudu. 
Ma kõnelen ainult tendentsist, mis avaldub viimastes. 
Olen ikka tunnud lugupidamist selle geniaalse idee 
vastu, juba siis, kui olin alles pime ja mu silmad 
sõgedad. Juba lapsena meeldis ta mulle usuõpetuses. 
ja jumalateenistusel enam kui ükski muu mõte. 
Ma olin kui see näkist saand naine, kes kirikus 
nägi, kuidas Kurat suikujate nimi kirjutas hobuse 
nahale, nahka hammastega venitas ja pääd vastu 
müüri peksis. Siis naersin ma, sest olin alles sõge! 
Tema üle mõtiskelles kasvatasin hiljem oma fan- 
taasiat ja harjutasin end aatelisele mõttetööle. 
Milliseid horitsonte on avand tema geenius mulle! 
Ta on minus äratand arusaamist teaduse ja kunsti 
vastu, sest kõik teadus ning kunst on kuratlik. 
Ja seda kõike mõistsin ma juba siis, kui mul pol- 
nud veel oma mõtet. Ta on minusse istutand 
kalduvusi kuratlikku meditatsiooni ja õpetand vaat- 
lema maailma ning olemasolu hoopis teiste silma- 

dega. Aastate jooksal on mu huvi ta vastu pai- 
sund intiimiks sõpruseks. Ja ma võin tunnistada 
hooplemata, et tunnen Kuradit isiklikult mitmes ja 
mitmes olemisvormis. Usu mind, nii on mu teated 
ta kohta kõige otsekohesemast allikast! Ja nüüd 
tean ma, et kõik, mis on minus, on pärit temalt, 
temas mina elan ja temas mina suren. Mõtle siis 
järele sinagi! 

»On just tähtis, et Kurat pole saand rahvus- 
likust olevusest rahvusvaheliseks. Kuid ühtlasi pole 
ta omandand ka ühegi rahva juures kindlalt fik- 
seerit kuju. Ta pole kollektiivne, vaid individuaalne 
nähtus. Tema olemus pole kivinend üheski dogmas, 
üheski kanoonis. Ükski Augsburgi usutunnistus ei 
määra täpselt tema piirjooni. Ja ta ei nõuagi üld- 
sunduslikku katekismust. Talle on küllalt ainult 
meeleolust. Mitte kristlikku usutunnistust, vaid 
kuratlikku hardust! 

»Kõik, mis tema üle kirjutet, on enam-vähem 
isikuline, olgu siis herra Miltoni igavad lood või pap- 
pide vaimuvaesed pamfletid. Võib koguni öelda, et 
kirjeldades tema omadusi on oldud liig fantastiline. 
On liialdet Kuradile kõige mõnitavamas mõttes. Ja 
see pole ime, sest seni on tema üle kirjutand ainult 
vaenlased! On oldud lihtsalt tendentsiline, ühe- 
külgne ja ülekohtune, omakasupüüdest ning orjalisest 
alandusest Jumala ees. Temale, keda on peetud 

vaenu ja vale isaks, on kõige vähem saand osaks 
armastust ning õiglust. Kuula, ma küsin sinult, 
kas on ühegi kristlase ligimese armastus ulatund 
Kuradi armastamiseni? Ja ometi on ta meile roh- 
kem kui ligimene. Vahest ainult Kaukasuse kai- 
niidid on tema eest Jumalat palund, teda sellega 
õieti alandades. Millistesse vastikutesse asjadesse 
on kistud Kuradit, milles kõiges on teda süüdistet! 
Teda on kasutet kõige närusemate patukeste vaban- 
damiseks. Ta on säälgi pidand olema süüdlane, 
kus pole kedagi süüdlast pääle armetu inimese 
enese. Nagu huvitaks Kuradit tõesti igaüht kiu- 
sata! Oh ei, inimene pakub talle üldiselt õieti 
vähe huvitust. Tal on enesega küllaltki tegemist. 
Tal on selleks liig hää maitse, et joosta iga pahe- 
lise järele. Kui tal vahel leidub inimese vastu 
armastavat tähelepanu, siis ainult nende puhul, 
kellest Goethe ütleb: 


»Und hätt' er sich dem Teufel nicht ergeben, 
Er müsste doch zu Grunde geh'n!“ 


Kobras haaris Ormussoni käest kinni. Ta käsi 
hõõgus, ta silmad sätendasid läbi kasvava häma- 
ruse, kui ta sosistas: 

»Kuid kõik ülekohus ei tähenda Kuradi kohta 
midagi. Ta on seda ignoreerind. Ta on sellesse 
pöörand vähe tähelepanu. Kuna Jumal enese kind- 

late piiridega on ümbritsend ja igaüht nende muut- 
mise eest kõige valjemalt nuhtleb, siis on Kurat 
salliv ning häätahtlik. Ta ei takista kellegi fan- 
taasiat. Ta alistub sellele kui inimlikule nõrkusele. 
Ta ei kaitse armukadedalt oma olemuse vorme. 
Ta lepib selle vormiga, mida suudab talle anda iga- 
ühe fantaasia, Ta rõõmustab igast tõelisest püü- 
dest ja hääst soovist. Ta on armulik ja pika- 
meelne. Ta ei tungi enese isikuga pääle. Ta 
ootab kannatlikult. Ta ei janune avalikku aus- 
tust. Kui harva leiab ta tunnustust rahva gee- 
niusena! Kuid ta ei pane seda pahaks. = Ta 
teab, et inimene on nõrk ja unustaja. Ta mõistab 
just sellepärast nii hästi inimest, et temas endas 
on nii palju inimlikku. Ta tunneb inimese nõrkusi 
ja pahesid, kuid ei tee neist suurt numbrit nagu 
Jumal. Ta koguni toetab ja kaitseb inimest neis 
nõrkustes. Ta ei hooli õnnelikest, vooruslikest ja 
häist. Oh, need saavad tematagi läbi. Kuid ta 
mõistab nii hästi koormatuid ja tagakiusatuid. 
Sest ka tema on pidand kandma sedasama saatust. 
Ta pole asetand oma ainsusprobleemi inimesele 
kunagi teravalt ja kategooriliselt. Ta lepib, et 
teda kumardetakse tuhandes teisendis, et ta on 
üldsuse teadvuses alles greeka jumalate seisukor- 
ras. Kuid ta ei kannata selle all, ta ei võistle, 
tal pole sallimatut egoismi nagu kristlikul Jumalal. 


28 


88830868995903020097 30309028070060900560080 


See pole talle tähtis! Jah, ta ei vihasta sellegi üle, kui 
inimene isegi tema olemasolus kahtleb. Oh, ta 
tunneb ise nii hästi seda kõike söövat kahkluse 
märki. Ta jätab isegi selle võimaluse inimesele 
vabaks. Ja, lõpulikult, see ei mõju ju ometi tema 
absoluutsesse olemasollu. Kuid veel enam! On 
võimalik, et ta on ainult tema enese ettekujutuse 
vili. Ja see oleks tema kõige imeväärsem omadus. 
Millist aukartust peab äratama tahtevõim, mis on 
loond tahtja enesegi! Mitte maailm nagu kujutlus 
ja tahe, vaid kujutlus ning tahe kui maailm. Too 
vana hull filosoof, kelle sapine pilk ringles maa- 
-Almas, hakkas aimama asjade tõelist väärtust. Ta 
aimas, ta aimas, aga ei usaldand seda öelda...“ 

Oli läind hämaraks. Vilu tuuling tõmbas paar 
korda läbi raagus puude. Oksad kõikusid kõledalt 
ja kriiksuvalt. Mõned mustad lehed keerlesid istu- 
jate jalge ees ja jäid siis liikumata maha. 

Aga Kobras rääkis. Ta oli joovastuses. Ta 
kõneles kui unes. Ta haaris aegajalt Ormussoni 
kätest kinni, vahtis omil hullumeelse silmil ta näkku 
ning sosistas hingeldades. 

Ja Ormusson oli andund ta voolavate sõnade 
mõjule. Ta ei püüdnudki sest enam vabaneda. Ta 
tundis ainult miskisugust kehalist ja vaimlist painet. 
Igalt poolt piiras teda hullu meeletus. See tõusis 
raagus puist, ähmaselt paistvast linna rägastikust 

ja süngest taevarannast. Ning idioodi hääl kostis 
ta kõrvus veel ainult kui nõrk mänguriist ses hu!- 
luse orkestris. 

»On suur vale valitsend maailma juba aasta- 
tuhanded,“ kähistas Kobras. ,See on võlts käsi- 
tusviis Kuradist. Tingimused selle arenemiseks on 
olnud kõige ebakohasemad. Kunst ja filosoofia on 
jumalat idealiseerind, peenendand, süvendand. Kura- 
dist pole keegi hoolind! Keskaegne inimene oli 
selleks liig toores, et mõista Kuradi peent olemust. 
Ta oli metslane, kes maitses inkvisitsioonist ja pii- 
napingist. Ja ta kujutles enesele Kuradit samasu- 
guse metslasena. Luterus, kel olid mõnesugused 
kavatsused usu uuendamiseks, ei leidnud Kuradi 
suhtes midagi vaimurikkamat, kui virutada temasse 
vulgäärilt tindipotiga. Milline naiivsus! Kurat on 
siiamaale ainult keskaeg. Ta on Dante Inferno ja 
Piisa Campo Santo fresko. Neis oludes ei võind ta 
edeneda. See polnud tema aeg. Ta hoidis alles 
oma individuaalse je sellega ka hingeelulise ole- 
masolu, kuna Jumal rahvusvaheliseks ja üldiseks 
saades ka hingeeluliselt õõnsaks muutus. - Kurat 
ootas paremaid, ilusamaid, lootuslikumaid aegu! 
Nüüd on ka temasse puutumas filosoofiline mõte. 
Temagi tuleb vabastada skolastikast. Temagi suh- 
tes tuleb toime panna reformatsioon, mis väärt 
tõesti meie aega. Ja kui ta nüüd lõppeks saab 

universaalseks, siis leiab ta eest tõelise kosmopo- 
liitilise inimese kosmopoliitilise psüühikaga. Nüüd 
alles võib algada pandemonismi suur kuldne aeg! 

»On tarvis peent ja sügavat hinge selle mõtte 
mõistmiseks. Jumal on suure karja Jumal, tema riik 
on vaimust vaeste päralt. Mitte nende hulgast ei 
leia Kurat enesele tõelisi mõistjaid ja imetlejaid! 
Tema kogudus koosneb mõtlejaist, uurijaist, otsijaist. 
Need on lähedal temale ja tema nendele. Neid 
ühendab see elu mürgine janu, igatsuse ja kahk- 
luse leek, mille mõistmiseni ei ulatu iial need, kes 
kolm tundi nädalas kirikus magavad. Kurat on 
selleks liig hingeline ja elastiline mõiste, et mitte 
kannatada praeguse materialistliku ning väikeko- 
danlise mõtlemisviisi all. Tema traagiline poos on 
aristokraatlik. Mõista seda, ja sa mõistad mimu 
mõtet! 

wJatkub Kuradi sügav, segamatu meditatsioon, 
kesk avarust ja hääletust. Jumal lõi ilma ja jäi 
magama. Kurat lõi ilma ning jäi mõtlema. Ta 
seisukoht oma mitmesuguste kehastuste vastu, ta 
olemuse seisukoht olevuste vastu — selle üle mõtleb ta. 
Leida kokkukõla enese olemuse ja olevuse vahel, see on 
olnud ta püüd igavesest ajast. Ah, temagi on igatsend 
lõpulikku vormi nagu Jumal. Temagi on janunend 
absoluudi järele, kuid seda iseeneses ega mitte 
inimese kujutluses nagu Jumal. Ka temagi oleks 

tahtnud lõpetada rännakut ühest vormist teise, 
kuid tema nõuded on suuremad kui Jumalal. Tal 
on olnud lugematuid juhuseid meelemuutmiseks, 
et esineda uuesti Jumala kõrval selle vennana. 
Kuid kas selleks algas ta kord oma iseseisvat ole- 
masolu, oma suurt languse müsteeriumi! -Tema 
õilis auahnus käib suurema pääle. Tema unistu- 
seks on, lõpetades kord oma individuaalset olemasolu 
saada üldiseks, eraldumatuks kuratlikuks absoluu- 
diks. Kuid see peaks olema midagi täiuslikumat 
kui Jumal. Ta peaks sisaldama kõiki hää ja kurjuse 
pooli, esitama kõiki pahe ja vooruse tendentse 
ühel hoobil. Hää- ja kurjatundmise puu on olnud 
alati tema sümbool. Ja kord tuleb see sünteesi 
päev! 

»Selle juures jätkem mõte, nagu oleks Kurat 
kunagi olnud taevas Jümala ingel või vasall. Ei, 
see on vale. Isiklikult saadud teadete põhjal võin 
kinnitada, et see on vale. Kurat pole iial sõdind 
Jumala vastu. Tal pole mõttessegi tulnud Jumalat 
tõsiselt võtta. Oh, tal on liig palju tegemist ise- 
endaga! Ta on näind kõike nagu läbi viirastuse 
loori, ja nii on Jumalgi paistnud talle tihti ainult 
unistusena. Ning ses kahkluse nebuloosas on ta 
mõte tihenend, selle uduspiraalid koomale kiskund, 
ikka tihedamaks, nagu laotuse munarebu, millest 
peab sündima kord päikene. Ja lõppeks, kui on 

tõusnud ta mõttepinevus kõrgeimale tipule, sünnib 
sest kiirgav valgus-ookean, nagu sünnib piksepilvis 
elektri tulimeri!“ 

Kobras lõõtsutas vaimustusest. Ta oli üles 
tõusnud, kumaras Ormussoni poole. Ta kähises: 

»Ja nüüd ütlen ma sulle oma mõtte: me asu- 
tame uue usu, uue religiooni, uue kiriku. See oleks 
Saatana Kirik. Tahad sa? Tahad sa?“ 

Mina?“ pomises Ormusson kui unest ärgates. 
nMis peaksin mina siin tegema?“ 

»Sina? Sina oled prohvet. Sina oled, kes 
hüüab sõna maailma nagu tuleleegi. Sina teed ime- 
sid, et nad usuksid. Sind nad kuulaksid. Sind — 
kui nad kedagi kuulavad.“ 

»Ei,“ raputas Ormusson pääd. ,,See oleks sinu 
teha. Sina oled tulnud sellele mõttele, sina pead ta 
ka teostama.“ 

»Oh, ei ole minul sõnu hulga ees kõnelemiseks!“ 
ahastas Kobras. 

»Siis kirjuta.“ 

»Kas arvad, et ma pole seda teind? Vaata, 
vaata!“ hüüdis ta, kõigist taskutest paberikimpusid 
välja kiskudes. ,Vaata, siin olen ma kõik kirja 
pannud, mis olen mõtelnud nädalate, kuude, aastate 
kaupa. Olen algand ikka uuesti ja uuesti, jätnud 
pooleli ja algand jällegi. Siin on mu teos, mille 
nimi on ,»Kuradi apoloogia“. = Ainult sellepärast 

polegi ma enam kaotand oma mõtet, et olen ta kirja 
pannud. — Kuid mitte nii ei peaks see olema!“ 
õhkas ta. ,Mitte niiviisi ei tuleks seda kirjutada. 
Talisõnu oleks tarvis! Välktähti oleks vaja! Kuid 
mul pole neid. Mina olen vaene. Minu mõte ei 
jookse ja sõna ei lenda. Seda peaksid sina tegema. 
Ja sina oskad. Sind ustakse. Sina pole hull, nagu 
nad mulle on öelnud.“ 

»Hull? On nad seda sulle öelnud?“ 

Kobras nikutas kurvalt pääd. 

»On. — Kuid ma pole ometi mitte hull. Ainult 
see mõte teeb mu meeletuks. Kuid milline mõte ongi 
see! Mõistus pimeneb, kui ta pääle mõtled! — 
Tahad sa mind aidata?“ 

»Ei!“ vastas Ormusson, end otsekui millestki 
vabastades. 

»Sa ei taha! Sa ei taha!“ hoigas Kobras 
meeleheites. Ta langes uuesti pingile ja vaikis 
silmapilgu. Siis haaris ta Ormussoni käe ja hakkas 
jälle kirglikult rääkima: ,Kuula, *see polnud veel 
mu mõtte viimne piir. See ulatub kaugemale. Selle 
viimist piiri ei näe ma isegi. See kaob mu ees 
ääretusse, mille poole ma jooksen, iialgi pärale 
jõudmata. Aga kuula, kuula, nii kaugele kui mina 
näen! 

»Mäletad veel Jumala evolutsiooni paljujuma- 
late teenistusest rahvusliku ainnjumala kaudu rah- 

vusvahelise üldjumalani? Seda teed käib ka minu 
Jumalkuradi võidukäik! Nagu Jahve sai juutide 
rahvuslikuks ainujumalaks, nii saab Kurat kord 
rahvuslikuks eesti jumalaks. Tema on see, kes 
annab meile jõudu, kes kasvatab murdumatuks meie 
mõistuse ja käsivarre. Mõistad sa seda unistust? 
Kuid siis, kui ta on võtnud kuju meie hinge järele, 
kui ta on saand indiviidiks, kui on eland läbi selle 
arengu, mis tegi Jahve iisraeli rahva keskel, — 
siis hakkab ta tungima väljapoole meie rahvuse 
piire. Mõistad sa nüüd, mis ma mõtlen? Ulatub 
su pilk üle selle perspektiivi? Mõtle, meie ees on 
lahti maailm, meid juhib tulesammas kõrves, me 
oleme messiase-rahvas, meie hulgas sünnib uus 
Jumal, kes pärib maailma! Oh, mu ajud sulavad 
kuumusest, ainult mõeldeski seda! 

»Mäletad, samal kohal, kus istume praegu, 
unistasime poisikestena nii tihti eesti rahvuse tule- 
vikust. Me olime vaimustet, me lõkendasime, meie 
plaanidel polnud piire, me vaatasime alla linna pääle 
ja tundsime: see on meie linn, selle ümber laiub 
meie maa, kus elab meie rahvas. Meie rah- 
vast Milline tundmus valdas südame! Kuid me 
olime kui juudid Egüpti orjapõlves, võõra voli all, 
sest meil polnud jõudu ja meil polnud ühendavat 
aadet. Nüüd olen ma selle leidnud. Mõtle, see on 
meie kultuur, mis veereb kulutulena üle maailma. 

See pisuke maa on kord kui väike Palestiina, mille 
paigad on pühad. See jõgi sääl all on kui Jordan, 
mida tullakse vaatama kaugeilt mailt. Eesti rahva 
senine ajalugu oleks kõigile tuleviku rahvastele 
vanaks testamendiks. Ei iial pole olnud pääle juu- 
tide ühegi rahva saatus sarnane kui meie oma! 

»Kui sina aga tahaksid! Kui sina aga tahak- 
sid! Ma kumardaksin sind. Ma ei tahaks midagi 
olla sinu kõrval. Ma oleksin su alandlik Ristija 
Johannes või, kui tahad, Ristija Juudas. Ma oleksin 
kui vari su kõrval, ainult sina oleksid ja mina poleks 
midagi. — Tahad sa?“ 

»Eil“ hüüdis Ormusson järsku üles hüpates. 
»Kui ma hulluks pean minema, siis luba mul teha 
seda vähemalt oma retsepti järele! Ja miks kiusad 
sa mind? Miks ei pööra sa mõne teise poole, keda 
need asjad rohkem huvitavad?“ 

»Või pole ma pöörand!“ sosistas Kobras kurvalt. 
»Kuid mis on sest kasu? Ma püüdsin alguses ise 
teha propagandat. Ma esinesin igasuguseil koos- 
olekuil ja kõnelesin, tõsi küll, peidet kujul sest 
mõttest. Ma esinesin kirjanduse seltsi aastakoos- 
olekul, kuid viis liiget, kes olid koos, valisid mu 
ettepaneku läbivaatamiseks ainult seitsmeliikmelise 
kommisjoni, kes ei tulnud iial kokku. Ma rääkisin 
põllumeeste seltsis, kuid sääl kahtlusteti mind sotsia- 
listiks; ja majaomanikkude seltsis polnud keegi 

ristiusustki midagi kuulnud. Siis tahtsin ma oma 
»Kuradi apoloogiat“ välja anda; üks kirjastus kuulu- 
taski seda kolm aastat, kuid ei annud ometi välja. 
Siis pöörsin ühe suure päevalehe toimetaja poole, 
et selgitada talle oma mõtte rahvuslikku tähtsust 
ja paluda temalt kaasabi, kuid ta ei kuuland mind 
lõpuni, vaid ütles: kuulge noormees, kas te ei raken- 
daks oma jõudu mõnesse tegelikku tõhe? = Siis 
pöörsin veel ühe usundeist huvitet doktori poole, 
kuid ta vastas kõigisse mu seletustesse: jaa, kui te 
Lembitu usu kohta võiksite selgust saada... Nii 
võeti mind vastu. Sina olid mu viimne lootus. Mis 
pean ma nüüd tegema?“ 

Kobrase hääl oli kurb ja katkeline. Ta oli 
väsind suurest mõtte ja keha pingutusest. Ta mõtted 
kippusid seginema ja ta kõneles juba kogeldes. 
Lõppeks vaikis ta täiesti. 

Nad seisid üksi pimedas puude all. Linn mustas. 
Sääl süttisid tuled. Nad olid kui kuristiku ees, 
mille põhjas vilkusid otsekui jaaniussikesed. Oli 
õudne ja üksik. 

Ormusson vabises närvipingutusest. Ta oli 
kuuland lõpuni oma uudishimu ja rahuldand võikuse 
tarbe. Nüüd oleks ta tahtnua minna, vaigusse, ini- 
meste hulka — isegi nende inimeste hulka, kes 
askeldasid sääl all. Oh, oli nii umbne, nii pööritav, 
nii karmune selle hullu seltsis! 

Kuid ta ei pääsnud kuhugi. Tateadis, nii pea 
kui ta liigutaks, algaks hull jälle oma kõnet. Ainult 
võidujooks oleks teda vahest veel päästnud. - - 

Kuid kuinad sääl nõnda seisid, läks üks vastu- 
seisva torni akendest valgeks ja hele tuli heitis ka 
mäe rinnakule laia, hämara valgusjoone. Ja samal 
silmapilgul nägid seisjad, kuis äsjane üliõplane kahe 
pimedusmäüüri vahel neile jälle aeglasel sammul 
lähenes, kondid endiselt kaenlas. Ta kergitas mütsi 
ja lausus Ormussonile: 

»Seltsimees, kas te ei sooviks ahvi luid osta?“ 

»Ahvi luid?!“ üllatus Ormusson. 

»Hääd luud,“ elustus pakkuja. ,Puhastverd 
Pilhecia Satanas. Kinnitan teile, täielik kompleks. 
Ainult viimne sabalüli puudub.“ 

»Aga mis ma nendega teeksin?“ imestas 
Ormusson. 

»Teie pole zooloog? Kahju. Aga jumala eest, 
hää skelett. Ei raatsiks, kuid raha puudusel pean 
ära müüma.“ 

»Kahjuks — pole tarvis.“ 

»Aga ehk ostaksite siiski? Kingiksite mõnele 
tuttavale, või mälestuseks enesele? Ah?“ 

nEi.“ 

Akki sosistas Kobras: 

»Osta nad siiski ära.“ 

»Aga mis jaoks, taevas hoidku?“ 

»Kingi — nad — mulle,“ pomises idioot. ,Ma 
riputaksin seinale krutsifiksina, Rist mul on, aga 
Kristust pole.“ 

Ormusson kahmas ruttu rahakukru ja maksis 
nõutud summa. Kuid sel silmapilgul, kui Kobras 
luid üliõpilaselt vastu võttis, hüppas Ormusson 
valgusjoonest välja ja kadus pimedasse puiestikku. 

Oli sünge sügisöö, põhjatu ja mõttetu kui ürg- 
kaaos. Igalt poolt tõusid varjud nagu ] meeletuse 
fantastilised kehastused. Ja nendesse näisid laiali 
valguvat inimese viimsedki loogilised mõtted. 

Ormusson jooksis lõõtsutades oma korteri tre- 
pist üles. «Teisel korral polnud mingit eeskoda, trepp 
lõppes otse ukse taga. Näis, nagu oleks ta jatkund 
ka teispool ust. Uks oli ainult kui lukustet vahe- 
sein ühtsoodu tõusvate treppide reas. Ja ees oli 
lõõtsutav jooks ikka edasi, mööda lõpmatuid treppe, 
uute lukustet vahejaamade kaudu... 

Ormusson tõmbas taskust võtme, leidis kobades 
lukuaugu, avas ukse ja poetas enese lapiti sisse. 
Kuid siis pöördus ta ruttu, pistis võtme uuesti lukku 
ja käänas riivi ette. Ühendus teda jälgiva välishullu- 
sega oli katkend. See aigutas kaevuna tema taga. 

Ta viskas sügisniiskusest raske kaabu ja palitu 
varna ning süütas tule. Lamp laual kumas kui koit 
üle mustava mööbli, raamatute ja piltide. Siis tõmbas 
Ormusson eesriided akendele, ja üks kuubus sügis- 
öisest avarusest oli eraldet ning täidet kaitsva 
valgusega. 

Ormusson peatus kesk tuba. Oli imelik pärast 
kõike seda veel midagi teha, liigutada end paremale 
või pahemale poole, astuda või istuda. Võis ainult 
olla veel ja imestada jubedalt. 


Kõik näis silmapilguks tühine. Miski suur oli 
temast üle veerend, olgugi ainult suur hullus. Pool 
linna on leekides, — peab ta veel muretsema mar- 
kide kollektsiooni eest?! Kaua aja takka oli ta 
näind jälle suurt mõttekirge, ja kuigi see tõusis 
hullumaja kohalt, — see oli mõte ning kirg! Mis 
maksis selle kõrval markide kollektsioon! 


Ormusson viskus sohvale, kukal vastu üht selja- 
toe nurka, lakkkingade kannad teise nurga kohal 
põrandal. Ta keha oli põiki üle veriruske mööbli- 
tüki, raskelt ja järsult. Eemal põles lamp, ümbrit- 
set valguse kollaka oreooliga. 

Ta oli tüki aega täiesti mõtteta. Tundis ainult 
seda närvide leegitsemist, mis oli äratand temas- 
hull. Hirm lahtus lukustet uste taga, üksi iseenese 
seltsis. Jäi ainult see tormava mõtte tulijoon, mis 

tõmmat läbi särisevate närvide. Ta nautis sellest: 
mõne aja kui oopiumi suitsetaja. 

Avanesid pahupidi paradiisid — hullude, küüra- 
kate, kääbustega. Paistis pandemoonium, mida val- 
vas väravail kaks musta paposileeni, kandes kui 
kariatiidid turjal uute väärtuste koormat. Mingi 
Šamaani-nägemused põdranahast telgi suul, — möödu=- 
sid kahekümne küüraga mõttekaamlid. Oli hää 
vaadelda seda rongikäiku — ise ilma mõtteta, ilma 
igatsuseta... 

Tädimus, mis oli seni vindund spleenina, oli 
muutund leegitsevaks. Nii kaua polnud ta võtnud 
enam tuld. Näis olevat kõik kustund ta keskealise, 
blaseerund hinge tuha all. Nüüd plahvatas äkki see- 
väsimus, sai pateetiliseks kui tragöödia. 

Mis sest, et need olid ainult ideede negatiivid,. 
et see oli üksi pahupidi ideoloogia, mida kandis 
paatos ä rebours? Nendes oli siiski jõudu, mis pani. 
kahvatama inimese kasetohuna ja tõstatas juukseid 
pääs kõrkjastena. Ses meeleolus oli ükskõik, kas 
hõõgus tuli Prometheuse pilliroost või hullu ajudest.. 

Äkki hüppas Ormusson sohvalt ja tormas paari 
pika sammuga raamaturiiuli juure. Ta haaris siit 
ja säält raamatute vaikivaist ridadest volüüme ning 
viskas lauale. Siis istus ta ise nende ette ja lõi 
juhuslikult pääloleva lahti. See oli ligi kuuesaja- 
leheküljeline kõide ja kandis tiitlit: 

HISTOIRE DU DIABLE. Tome- premier. 
Contenant un Detail des circonstances, oü il s'est 
trouv€, depuis son Bannissement du Ciel, jusgu'ä la 
Cršation de P'Homme... Tome second, gui 
traite de la Conduite gu'il a tenue jusgu'ä-present, 
Š des moiens dont il se fert pour venir ä bont de 
ses Desseins... Amsterdam, MDCCXXIX. 

Kas ei tunnud Ormusson seda kõike isegi! Kas 
polnud ta lugend pisut demonolooge ja gnostikuid, 
kellel leidus materjaali selle aine kohta. Lugend 
alles hiljuti Püha Augustiinuse poleemikat vana 
Manese vastu, kes huvitas oma järsu dualismiga. 
Ta oli sisustand oma elu mõttehaigete raamatute 
kui mööbliga. 

Kuid teda oli valdand suur küllastus selle mööbli 
vastu. Raamatukogu oli kui tuiskav liivakõrb, ilma 
taimestiku-loomastikuta. Ei olnud ühinemispunkti 
elava inimhingega mõtteil, mis ammu lausut. Liiva- 
tolm tuiskas silma foliantide reast! 

— (Üh ei, tõelist mõttetuld võib süüdata üksi 
elav inimene, kes otsib oma kirele sõnu, olgu need 
ka kogelevad, käsnased ja sünnitusvalust käristet. 
Kannatades uuesti mõtte ümber just sel silmapilgul 
ja neis oludes, kaevab ta kõrvesse kaevu ning istu- 
tab palmid. Ta sünnitab oaase nagu naine lapsi, 
ise kisendades valust. 

— Kuid kui on küpsed kookuspähklad, saabu- 


42 


vad kaubakaravaanid ja veavad vilja maailma turgu- 
dele. Kusagil kaateedril saagib keegi pähklakoort, 
kaalub tuuma ja mõõdab pähklapiima imevaile las- 
tele. Kuid samal ajal käib samuum punasena 
kaudu kõrve, tuul tuiskab liiva üle oaasi ja nomaad 
raiub kuivand palmitüve laagrituleks... 

Ormusson puhkes kibedalt naerma. Jälle kord 
mässas temas enese ümberhinnangu tuulispää. Ta 
rabeles oma elu makulatuuris siia ja sinna, — ning 
pühkis äkki raamatud käsivarrega laualt. Need 
langesid tumeda müdinaga üksteise järele põrandale, 
nagu maha raint kääbuste pääkesed tapalavalt. 

Ta mõtles juba rahulikumalt: Ükski mõte pole 
tõeliselt enam mõte, kui on välja tõstet omast ümbru- 
sest. Mõtegi lahtub kui viin ja muutub literatuu- 
riks. Ühelainsal aja ning ruumi meridiaani punktil 
on ta süütav-tuline. Samm paremale või pahemale 
poole — ja ta on ainult leige vale! 

Ja jälle tuli tal meele Kobras. Selle hullu 
mõttes oli midagi ajast ja oludest. Kes vastutab, 
et need ei leia tõesti pinda? Kuid pärast seda tuleb 
alles küsida, kes on hull, kes terve mõistusega? 
Meeletus, sula meeletus! Aga täna oli see tema 
närvisüsteemile ometi valus tõde. 

Ormusson kustutas lambi ja viskus uuesti soh- 
vale. Ta lamas liikumata ebamugavas asendis. Ta 
ei tahtnud isegi enam mõtelda. Näis olevat kõigest 

küllalt. Tahtis ainult olla kuidagi, tundes kogu 
kehas närvipalangule järgnend roidumust. 

Esialgu ei seletand ta silmad midagi pimedu- 
ses. Siis nägi ta akna eesriide vahelt väikest valgus- 
tuiget. Mõned inimsammud kobistasid kõnniteel, 
eemalt kostis vankripõrin. Oli nii veider tunda teiste 
inimolendite olemasolu. Kuid siis kustus valgustuige ja 
vaikisid hääled tänaval. Jatkus üksindus ning vaikus. 

Ikka jälle pöördusid mõtted endistele radadele. 
Hoolimata vastupanust, ei suutnud ta end vabas- 
tada Kobrase ideede ilmast. Ta oli juba osanik 
selles, ta pidi harima seda takjaste ja orjavitsade 
istandikku. Osa neist mõtteist oli juba tema oma 
ja ta hakkas neid ümber kujundama isikukohaselt. 

Ta mõtles lähenevas univirus: Ajud destilleeri- 
vad mõtet. Sama mõte võtab iga uue aju järele 
värvingu, raskuse ja temperatutri. Ühed ajud puhas- 
tavad mõtet nagu sõed mudast vett, teised ainult 
reostavad. Kuid ükski idee, ka kõige idiootlikum, 
ei möödu sinust jälgi jätmata. Muutuvad mõtted, 
kuid muutuvad ka ajud. Iga mõte kõlbab su elu, 
su mõtte- ja tundeilma kriteeriumiks. Igat mõtet 
omast pääst läbi lastes annad sa näite omist mõtle- 
misvõimeist. 

Kuid siis jahmatas ta võpatades: Olen ma 
tõesti allund juba sellele pöörasusele?! Eks ole see 
ju ilmne hallus?! 

— Kui Goethet segas kord kesk filosoofilist 
kõnelust koera kära, siis pistis ta pää aknast välja 
ning käratas koerale: ,,Vari, mind ei saa sa oma 
võrku!“ ja selle järele oma jutuseltsilisele: ,,Meie 
oma planetaarses nurgataguses oleme sunnit elama 
üheskoos täieliste monaadide jätistega; kui sellest 
teistel planeetidel teada saadakse, siis ei tee meile 
säärane seltskond au...“ 

— Kaid on veel küsitav, kas vari siiski ei saa 
meid oma võrku. Vari läheb üle ja muudab värve, 
isegi koera vari. Protsess varju pärast pole kaugeltki 
mõttetu. Maakeral, mis juba ükskord planetaarne 
nurgatagune, on veel omakord nurgatagune — kuu. 
Ja kuis muutuvad siis värvid maakeral, kui kuu 
juhtub päikese ette! Inimeste näod on sini-kollased 
kui uppunuil, linnud lakkavad laulmast ja tempera- 
tuur langeb. Miks ei või siis Issand Jumalagi nägu 
muutuda, kui temasse langeb idioodi vari? Ja miks 
ei või mina konstateerida seda värvide muutumist? 

— On salapärane ilm inimese ajud — täis 
keldreid, koopaid ja konge, mis peidavad endas 
tolmu ning hämblikuvõrku, kuid ka üllatavaid mõt- 
teid. Täna olen ma vaadand ühe kellerkummi alla, 
mis pakatab umbrohtu, vesivõsusid ja katkumara- 
naid, kuid mille ühes nurgas õitseb sõnajalg lilla 
leegiga. 

— Ja see leegikandja tiirleb nüüd taevarannal, 

otsides mind — pärmivabrikust Tivolini, hullumajast 
tapamajani — ikka edasi-tagasi, edasi-tagasi, ahvi 
kondid kaenla all. Otsib igatsedes, otsib ahastades, 
et kuulutada mind prohvetiks ja messiaseks. Ümber 
mustavad majad, tuikavad üksikud tulukesed, linna- 
servad laskuvad vaesusse ja mudasse ning nende 
taga algab maa, kaet nagu igavese ööga. Linn 
magab, maa magab, üksi meeletu rändab väsimata, 
hoides oma tuikavat mõttetulukest. Selles pildis on 
nii palju valu ja ahastavat ilu. Kuid väsind omast 
asjatust otsimisest vangub meeletu viimaks läbi 
piserdava sügissaju koju —. 

Koju —? jahmatas Ormusson, — kelle koju? 

Mõttepalavikust õhetavasse ajju voolava vere 
tõttu tundis ta äkki pääs tulist sädemete lenda, nagu 
elektrituisku. See valgus laienes kerana, kontsentri- 
liste ringidena, ta tuum tihenes tulipallina, millest 
purskasid kui päikse protuberantsid. Oli silmipimes- 
tav värviline valu ses nägemuses. 

Siis laius valgus ühtlasemalt, värvid segunesid, 
täites kogu ruumi ähmakas-ruske õhetusega. See 
oli sama tuba, kuid kõrgema laega, mis kummus 
gooti võlvidena. Raamatuseljad riiuleil ja pildi- 
raamid seintel kaotasid reljefsuse, sulasid ühte 
seintega, muutudes kui arabeskideks, gobelääni kirja- 
deks. Oli ristjalgadega tammelaud kesk tuba, selle 
ümber seitse kõrgeseljalist tooli. Laual põles seitsme- 

haruline küünlajalg mustade küünaltega. Iga küünla 
ümber lillatas oreool, mustad vahapisarad jooksid 
aeglaselt mööda küünlaid... 

Siis kostsid ukse tagant treppidelt lõõtsutavad 
sammud. Keegi tuli lohisedes ja midagi lohistades. 
Uks avanes sumbund raginal ja sisse astus Kobras, 
õlal ahvi luukere. Ta oli palja pääga, udust niis- 
ked juus-udemed seisid kohevil, iga karva otsas 
mikroskoobilised pisarad. 

Ta astus ringi vaatamata akna juure, mille 
sisemisi raamipuid Ormusson nägi mustavat kõrge 
ristina. Äkilise liigutusega sirutas Kobras luukere 
ristile. Sinna jäi see rippu, pää akna kõrge üla- 
kaare raamis nukralt alla paindund. Valendas ahv- 
inimese luustik, kui süütu talle jäänus, kes kannud 
inimkonna arenemispatud. 

Kobras seisatas kesk tuba oma krutsifiksi ees. 
ja ohkas sügavalt. Ses ohkuses väljendus alghardus 
ja igiigatsus. Ta silmad loitsid fosforse tulukesega 
ahvi irevil hammaste poole. Siis pöördus ta aegla- 
selt, istus tammise laua taha, toetas pää kätele ja 
vajus kössi» Ta kaelus oli ikkagi kuklas püsti, 
taskud pingu täis paberit, palitusiilud kahel pool 
põrandal tiibadena laiali. 

Ormusson vaatles seda sündmust, võimetuna 
liigutama. Mingi tuikav valu vaevas teda, nagu 
-Hikmete suremisest., Pääs kubisesid mõtted, moon- 

dudes piltideks ja kujudeks samasuguse inspirat- 
siooni loogikaga, nagu sünnib see kunsttööd luues. 
"Ta kannatas selle all, ega suutnud ometi talitseda 
mõtete lendu. Süttis otsekui rida tunglaid üksteise 
järele, valgustades kuristikku. 

Sest äkki kuulis ta rutulisi, järske sammusid 
laskuvat mööda treppe alla ja jõudvat ukseni. Samal 
ajal tõusid teised õõtsuvad sammud alt üles, kuni 
jõudsid samuti läveni. Kes tuleb sääl veel? mõtles 
Ormusson ahastades, kuid ühtlasi haiglase uudis- 
himuga. Kes tuleb veel? Avanes uks ja sisse astus 
kaks meest, lähenedes lauale, üks järsul ning teine 
õõtsuval sammul. Nad istusid kõrvu toolidele. 

s meestest oli pikk ja kõhn, lühikese süsi- 
musta juukse ning samasuguse habemetüükaga. 
"Tema käskiv-kannatava joonega huuled olid valjult 
kokku pigistet. Ta silmad sähvisid sinna-tänna 
mustade kortsus kulmude alt, otsekui käskusid an- 
des. Tema lahtise palitu alt paistis rida aurahasid 
ja ordumärke. X: 

Ormusson tundis seda meest. See oli Kunin- 
gate Kaitseseltsi Päämees, Liiduriikide Ühendaja ja 
Seadusemeister ning Esimene Euroopa Päävalitseja. 
See oli Maailma President, Valitsev Maailma Värst, 
Rüütel ja Riigikrahv. See oli Maailma tähtsamate 
leiduste Omanik, Loodusvägede Ülemvalitseja ning 
Ainus Ilmameister. See oli Kunstnik, Luuletaja, 

Helilooja ning Mõttetark. Veel eile oli Ormusson 
teda näind ruttavat tänavail, nägu murekortsudes 
poliitikataeva pilvede pärast. Tema taskud olid täis 
kõrgete isikute poolt -antud volikirju, tunnistusi ja 
diploome ning aumärke, mis ei mahtund rinda. 


Tema kaaslane oli paks ja õhetav. Hele juus 
kattis tema madalat otsaesist, Tema põsed hõõgu- 
sid tervist ja vererohkust. Huuled tema kollakate 
varrude all liikusid järelejätmata. 


Ormusson tundis sedagi meest. Tedagi oli ta 
näind liikuvat alles eile omal aeglasel, öõtsuval kõnna- 
kal läbi puiestiku. Tal oli tegemist, et rahustada 
eneses peituvat kaht võõrast isikut, kelle vaated 
erinesid põhjalikult. Nad vaidlesid ägedalt omavahel, 
kumbki eri häälega, ja ta oli sunnit kummagi eest 
kätega vehkima. Kui nad aga pilgukski peatusid, 
siis naeris ta ise laialt ja üleolevalt: ho ho hoo! 
Sest nende jutt oli lõpuni lapsik tema meelest. See 
igavene valvelolu oli kasvatand temas kannatlikku 
meelt. Otsekui lapsi kohtles ta neid riiukukkesid, 
tasandades oma häätahtliku naeruga nende tuliseid 
kokkupõrkeid. 


Ormusson imetles nende võõraste ilmumist. 
Neil oli ju igaühel oma ideederiik, mida valitsesid. 
Nad ei edustand esimest, teist või kolmandat, vaid 
neljandat, viiendat ja kuuendat dimensiooni. Nende 

viikide rajad el puutand iialgi ühte. Mis oli meil 
tegemist Kobrasega? 

Kuid siis tärkas Ormussoni huugavasse a 1 
See on mõtte kirg, mis tõmbab nende teed ühte 
sõlme. See on tunde tulekahi, mis ühendab nad 
samaks perekonnaks. Ja haiglase uudishimuga 
hakkas ta jälgima oma fantaasialendu. 

Otsekui vastuseks neile mõtteile kuulis ta trepil 
jällegi jalgade astumist. Kuid üks tulijaist tõttas 
nii kergel sammul, et oli juba ukse ees, kui teine 
alles trepi keskel. Uks avanes järsu, kuid ometi 
taltsutet liigutusega. Lävel seisis pikk munk maani 
kuues, pääkott üles tõmmat. Selles mustas raamis 
helendas ta luine, lubivalge nägu. Silmad ses vere- 
tus palges liuglesid üle toasolijate, riivates krutsi- 
fiksi. Ta kortsutas valjult silmakulme. 

Samal ajal jõudis ta kõrvale lühike, lõõtsutav 
mees. Tema ümara keha ümber oli must maani 
kuub, paksu kõhu kohal valge laeva väljalõige: 
muistne brigg lahti purjede ja lehvivate lippudega. 
Tema nägu oli tsitronkollane ja ümar kui kuu. 
Ainult paksud punased huuled erinesid sel kollasel 
. *ööril. Ta pää oli paljas, isegi juusteta. 

Võõrad astusid tuppa ja asetusid lauda, munk 
endasse süvenenult teistest eemale. Ormusson vaat- 
les neid mõninga aja, mõlgutades mõtteid, kus oli 
neid näind. Siis äkki välgatas meele. 


Eks olnud see aastate eest Pariisis, Üleilmlise 
Geniaalse Lapsikuse Ordu asutamiskoosolekul? Siis 

usklikest naistest. Ja nende ees laulsid vaimuliku 
seminaari õlitet juustega õpilased harmooniumi saa- 
tel kiledate häältega ladinakeelseid liturgilisi laule. 
Dominikaanlane kõneles sünge paatosega. 0Süsi- 
mustad silmad ta lubivalges näos leegitsesid. 

Programmis olid märgit tema tiitlid: Üleilmlise 
Lapsikuse Ordu Kindral-Provokaator, Ida- ja Lääne- 
Euroopa Geeniuste Juht, Don Ouijote de La Mancha 
asemik, Kuldlaeva | Gamma Geenius Tonika. Oli 
provokaat aine kohta: kunst ja elu, kuid polnud 
kõnet ei kunstist ega elust. Kindral-Provokaator 
arendas teese: 1) Meie ei tunnusta ääretut aega 
ruumis, 2) Lapsikuse seisukord ei nõua tõendusi, ja 
$) Mingi tõendus pole veenav geeniusele. 

Siis kõneles munga kaaslane — kunstnik — 
musta Veenuse kujur. Ülistas apaatselt oma Nuubia 
"Veenust — uut Madonnat, kuhmulist, küürakat, kär- 
mast. Leidis olevat ülima ilu inetuses, juurejändri- 
kes, kivimürakaiss suurima esteetilise ja eetilise 
täiuse lapsikuses, mõttetuses, maerukortsus idioodi 
* *etsa ees. Tammus ühelt jalalt teisele, laotas käsi, 
lõi kämblaga vastu kõhtu, vandus Rooma galeeri- 

nimel. 

Oli pime sügisõhtu, väljas kallas vihma. Ohk 

muutus saalis raskeks kui leitsak. Hullus kasvas 
lae all udutsevate elekterpirnide vahel. Lauljate 
hääled lämbusid. —Silmapilguks selgus küsimus: 
Miks siin see katoliku kiriku rituaal, miks siin see 
tõeline dominikaanlane, miks sünnib see toimetus 
kiriku kaitse all? Kuid siis sulas loogiline mõte 
küünla vabana laiali... | 

Äkki kostsid Ormussoni trepil pehmed sammud, 
vaevalt kuuldavad, liuglevad kui nahkhiire liigutu- 
sed. Näis, nagu oleks keegi hüpeldes üles tulnud, 
ikka kaks astet üles ja üks jälle alla. Hääletult 
praoteti uks ja väike pää nõtkel kaelal pisteti sisse. 
Tulija piilus mõlemale poole, poetas enese lapiti 
tuppa, sulges tagakätt ukse ja lähenes siis küljega 
lauale, nagu lenneldes. 

Kõik temas näis nõtke ja vedrutav. Tal nagu 
polnudki kindlaks määrat pikkust. Ta võis omi käsi 
ja jalgu kokku tõmmata ning välja sirutada tarvi- 
dust mööda kui katsesarvi. Ta vilajad silmad liug- 
lesid ühest teise, kumbki eri sihis, ja näis, nagu 
oleks ta võind pöörda oma päädki ühel hoobil kahele 
poole. Nii fantaasiarikas oli tema kael. 

Seda meest tundis Ormusson juba kana, oli 
tannud koolipõlvest pääle. Kas polnud see tema, kes 
oskas võtta omad sõrmed nii pihku, et need näisid 
olevat võõra omad, — ja pakkus neid siis müüa? 
Kas ei võta ta nüüd võõraid sõrmi nii pihku, et need 

näivad omad, — ning paku siis müüa nende tõeli- 
sele omanikule? Kuid pääasi: ta oli leidnud üles 
ümber nurga vaatamise aparaadi, võttis sellele pa- 
tente ja tegi reklaami. Plaanitses raadio-prille ja 
kavatses kaugemaa-käsi. Oli ise kui kamäleoon: 
muatis juukse värvi tahtmist mööda ja kasvatas 
küüned silmapilgu jooksul pikiks. Liigutas kõrvu 
iga tuule järele ning kuulus kõigisse erakondadesse. 

Ta kumardas magusalt igale poole, tõmbas 
enese kokku ja istus lauda. Kuid kui ta juba kohal 
oli, ajas ta enese laiali: ta vedurjad jalad sirgusid 
laua all teisele poole, ta nõtked käsivarred venisid 
kui piitsad üle laua, peened sõrmed liikusid nagu 
polüübi sarved mööda lauaveert. 

Selle mehe siinolu täitis Ormussoni äkilise viha= 
hooga. Tema — ainus kaval ja kõver hing ses 
uhkete unistajate ning kannatajate peres! Tema — 
kõigi ideede kompromiss, dimensioonide segu, hää 
ning kurja vääratand embrioon! Ja Ormusson tun- 
dis jälle valu ajudes, tõusis tulisädemete lend, vahe- 
tus valgus. 

Kui see selgus, oli laua ümber algand vilgas 
kõnelus. Oli algand sümposion — joobnustavaks 
aineks mõttekirg, väljendusvahendiks katkeline sõna, 
kantud sumbutet, valusast paatosest. Kuus istuja- 
kuju oli viskund kokku fantastilisse rühma, kehad 
virildund, näod poolpõiki, käed liikusid kui raagus 

oksad mustis sügistnulis. Kostis kõnelus kui kangelt 
udu tagant. Polnud loogilisi sõnu, oli ainult len- 
dav mõte! 

Kobras: Aeg ülim on! Aeg ülim kumar- 
dada teoga Issandat! Viia kõik kurjatundmine suure 
loogikani, viia kirg selge mõtteni! Maailm ootab! 
Rahvad ootavad kui metsa puud tulekahju! 

Ümbernurga (ta hääl kostab kõrgelt ja 
valelikolt; ta nihutab end kõneldes väledalt edasi- 
tagasi; ta niisutab omi kitsaid huuli naga ussi 
keelega): Kuid Hauakaevaja pole siin, suur Jumala 
Surnumztja, he he... Kõigi reaalsuste hauakaevaja, 
et võiksid valitseda ideed... Sirgete joonte hukkaja, 
geomeetria timukas, loogika mõrtsukas, suur unede 
ordumeister... he he he... 

Kobras: Aeg kulub. Me oleme vanad mõt- 
teist. Iga aasta käib tuhande eest. Aastad on täis 
mõtet nagu kaevud. Nad on laet kui dünamiidiga. 
Aeg süüdata, aeg süüdata! 

Dominikaanlane (järsult, liikumata näo- 
ilmega): Mitte seda teed mööda ei saabu Kurja 
valitsus, vaid ainsa õndsakstegeva katoliku kiriku 
kaudu. Temas on peidet kõik võimalused. Ta 
arendab Kurjagi tipule, kui saabund on aeg. Ta viib 
sellegi võidukäigule, kui nõuab otstarb! 

mbernurga: He he he! On viind küll 
kaugele kahetuhande aasta jooksul! Mõni Borgia 

paavstiks, mõni naispaavst Johannes, kes tänaval 
sünnitab, mõni Torguemada... he he he! 


Kobras: Ei saa Kurja viia võidule ainult 
pahede abil, kui pole ideoloogiat. Kurjus on voorus! 
On vaja mõtet! 

Musta Veenuse kujur (mõmisedes): 
Heoloogiat — ei mingisugust. Ainult karvane, kär- 
nane. Must. Naissugu. Allaminek. Tagupidi. Nuubia. 
Laev sõidab ära. Ees burbuhti. 

Maailma President (valjult): Seda kutsu- 
takse anarkiaks. See on loodusevägede vastu. See 
on lubamatu. Ei ole ettenäht põhiseadustes. 

Kolmainusmees (noomivalt): Ei saa aru, 
kui segatakse. Ho ho! Rääkigu üks korraga. 
Teine oodaku. Üks korraga! 

Kobras: Kateistel planeetidel on elu. Vahest 
teistel arenemisastmeil, kuid ometi elu. Avaldub 
säälgi abstraktne mõte. Areneb säälgi jumaluse ja 
kuratluse idee. Kuid maailmu sünnib ja sureb, ning 
sellepärast peab ilmaloomine ning viimnepäev olema 
jatkuv protsess. Kuid igavesti jatkuvas ei või olla 
esimest ja viimast punkti. Kuratluse ideed ei tule 
sellepärast siduda meie kohaliku patulanguse või 
viimsepäevaga. Ja sellepärast eksib vend domini- 
kaanlane, kui arvab küsimuse lahendavat ainult 
meie maise kiriku seisukohalt. 

— Tuleb mõelda suuremalt, avaramalt — inter- 
planetaarselt! Meie kohalik müsteerium on ainult 
väike detail üldises müsteeriumis, kesk kosmilist 
tolmu. Kui otsustame ainult selle järele, siis oleme 
nagu lapsed, kes ei tea, mis sünnib nende mängu- 
kambri seinte taga. 

— Kui kitsas on ristiusu mõte! Kas võib jutlus- 
tada keegi noil kaugeil planeedel, olnuil ja tulevail, 
ühest imetegijast maakera nurgataguses juudi pro- 
vintsis, kes lahendas lunastusprobleemi kogu univer- 
sumis? Lapsikus, lapsikus! 

— Või kas peab igal planeedil korduma see- 
sama Kristuse kannatusmüsteerium, mis maakeralgi? 
Kuid siis peaks Juma!al olema palju poegi — märiaa- 
did! Ja tema kutseks oleks ainult poegade risti- 
poomine! 


— Või kas peab esinema sama Kristus korda- 
mööda igal planeedil? Kuid siis on see interplane- 
taarne teaater, tuhat korda lõpetet, tuhat korda 
uuesti aiustet. Kristus peaks olema elukutseline 
imetegija ning ristilsurija, Juudas peaks teda 
märiaadid korrad müüma ja ennast pooma. Kes 
ütleb, et meil oligi selle näidendi premjäär? Võib 
olla, korrati tükki miljon ja esimene kord? Kas ei 
sündind see juba kümme miljoni aastat varem kuu 
Kolgatal — Alpetragiusel või- Regiomontanusel? 
Kuid keda võib lunastada teaatriga?! 

— Rahvaid on petet! Nad on tõsiselt võtnud 
selle näidendi! Rahvaste hardus on maha visat!t 
Ristisõjad on asjata olnud, asjata inkvisitsioonikoh- 
tud ja misjonääride vägiteod! Asjata on kõrbend 
usukannatajad tuliriidul! See kõik pole olnud midagi 
muud kui ainult kordumine, tuhandes järeltrükk, 
teadmatu plagiaat teistelt planeetidelt! 

Dominikaanlane: Kui Kristus kusagil 
varem on esinend, siis oli see ainult Kuradi plagiaat 
eestkätt. Miks mitte? Ta teadis ju Kristuse tulekut, 
juba patulangemisest pääle. Jäljendas ka Buddhagi 
oma eluga Kristust, kes tuli ometi hiljem. Elas kui 
Kristus, tegi imetegusid ja õpetas kui Kristus, kuid 
polnud siiski mitte Kristus! Muil planeedel võisid 
olla plagiaadid, ainult maakeral tõeline müsteerium. 

Kobras: Tahate siis öelda, et teiste planee- 
tide elanikud kas Kuradi plagiaadi tõttu ,,õndsaks“ 
saavad või viimseni hukka lähevad? Hüva! Kuid 
siis on ka selge, et Jumala huvidesse sisaldub ainult 
maakera, kogu universum on aga Kuradi päralt! 
Ristiusu jumalamõiste on liig kitsas. Kurja idee on 
aga väljaspool aega ja ruumi. Ja sellepärast kand- 
-kem oma uskki väljapoole meie mannetut maakera, 
päikese süsteemi ning linnurada. Sulgegem oma 
hardusse kogu universum, mille ajalugu pole poolitet 
mingi lokaalse üksikjuhtumuse, patulanguse, lunastuse 
või viimsepäevaga! Tundkem endas avaramaid ideid t 

Ümbernurga: Ja ärgem piirdugem ainult 
Inimesega. Eks ole suurem osa elu väljaspool teda 
— loomades, taimedes. Juut Kristus ütles: laske 
lapsukesed minu juure tulla. Juut Heine oletas aga 
Juba aega, mil ka ahvid ja kängurud on pöörat risti- 

Õigus! Säält kohalt edasi! Loomade sur- 
muist tõusmiseni, tigude taevaminekuni, alglima 
õndsakssaamiseni... he he he... On juba neeger- 
piiskoppe, miks ei või nendeks saada siis paavianid? 

Dominikaanlane: Veli Kuradi apologeet, 
te segate tõsiasju. Jumala printsiip on niisama 
rin kui Kuradi oma. See on samuti puhas 
idee... 

Ümbernurga: On see puhas hääduse 
printsiip ? 

Dominikaanlane: On. 

Ümbernurga: Aga öelge siis, vend domini- 
kaanlane, kuidas võib hää olla paha? Kuidas võib ab- 
soluutne hää olla tige, maksa kätte, hävitada? Kas 
ta ei võta sellega Kuradi käest leiva ära? Seletage 
mulle see vastolu, he he hee... 

Dominikaanlane: Olete siis teie Kuradi 
advokaat, et kaitsete tema huvisid?.. On üks 
loogika: Jumal on pannud Kuradi inimesi kiusama 
Ja maksab üleastojaile kätte... 

Ümbernurga: Nii pole siis Kurat muud kui 
Jumala abiline? He he he... 

Dominikaanlane: Jah, sel põhimõttel raja- 
neb õndsakstegev kirik, kes takistab Kuradi tege- 
vust ja on nõnda siis teine Jumala abiline. 

Ümbernurga: Suurepärane plaan: asetada 
võistlevad abilised ja mõista siis ise kohut! Suure- 
pärane! Kuid misjaoks Jumal üldse katsetab, kui 
ta oleks võind luua inimese juba eestkätt absoluut- 
selt eksimatuks? Eks olenend see ju ainuüksi 
temast? Või siiski kellestki teisest? Mõnest abili- 
sest? Ha ha haa! 

— Kuid ta ise pole absoluutselt hää ja täius- 
lik. Sedamööda ka tema kätetöö, — ja selles on 
kogu probleemi lahendus. Temasse on segat nii 
hääduse kui kurjuse printsiibid, kuigi ebamääraseis 
proportsioones. Ta on salakaval ja uudishimulik. 
Ma ei tea küll, kas Kurat on täiuslikum, nagu usub 
seltsimees Kobras, kuid mulle näib, et nad on väga 
sarnased. Tahaksin aga küll teada, kumb neist lõi 
tõeliselt maailma? Kumb neist on loond kumma? 
See on minu hinnamõistatus, he he he... 

— Jumal on algus ja ots, väljaspool teda polnud 
mingit tahet. Kust sai siis Kuri maailma? Inglite 
mäss? Mäss kõigevägevama, kõiketeadva absoluudi 
vastu, kes lisaks muidugi need inglid just sarnasteks 
lõi nagu nad olid? Ja nende hulgas oli ka Kurat 
ise, kellest Jumal juba luues pidi teadma, et ta 
mässama hakkab? Sellepärast minu teine hinna- 

mõistatus: kas võib Jumal olla naiiv ja tes; mida 
ta isegi ei tea? 

— Lõpulikus kokkuvõttes: absoluutne häädus 
loob inglid, kellest kindlasti teab, et nad mässama 
hakkavad; loob inimese, kellest kindlasti teab, et ta 
langeb; ja lõppeks, kui miski enam ei aita, siis 
tapab oma poja, et edasi katsetada inimese kallal... 
Kõige lisaks: inimese ,,vaba tahe“ nende kahe pere- 
mehe valitsuse all... he he he... Eks ole see 
pisut loogikavaene lugu, veli dominikaanlane? 

Dominikaanlane: Jah, selleni ei tungi 
inimlik loogika. Selles ongi usu suurim müsteerium. 

Kobras: Selgem on Manese kompromiss 
Zoroastri õpetuse ja ristiusu vahel. Kaks ühesugust 
algjõudu: Ormuzd ja Ahriman, hää ja paha, valgus 
ning pimedus. Hää jumal lõi Aadami, paha — Eeva. 
Nende lapsed kannavad rinnas kaht hinge: valgus- 
hinge ja kurat-hinge. On olemas paha algjumal, ja 
sellepärast on inimene paha tehes süütu. Ta kõigub 
kahe algprintsiibi vahel... 

Ümbernurga (pihku kihistades): Just nagu 
Jeesus ristil kahe masuurika vahel... hi hi hi!.. 

Kobras: Ainult gröönlased mõtlevad loogili- 
selt: Häädus ei vääri tähelepanu, sest ta on ise» 
enesest hää ega või olla paha. Ta ei või teha 
kurja ega isegi tahta seda teha. See on ta loo- 
muse vastu nagu veele põlemine. Jah, kuigi Jumal 


oleks kõikvõimuline, oleks üks tal võimatu: loobuda 
omast jumalikkusest. See oleks ta enesetapmine. 
Jumalalgi pole vaba valikuvõimalust, — eks ole 
imelik? Kuid sellepärast pole ka inimesel mingit, 
põhjust arvestada Jumala soovidega, kes nii kui nii 
ei saa teda nuhelda üleastumiste eest. Ainus, keda 
peab paluma ja lepitama, on Kuri. Sedasama mõt- 
les ka Gediminas, kui ütles: ,Kui end ristida tahak- 
sin lasta, siis kõige päält Kuradi poolt!“. — Ainsad 
loogilised mõtlejad inimkonnast! Kuid see mõte tuleb 
avardada polaarmaa Šamaani ja soo-leedulase targu- 
tusest suureks filosoofiliseks süsteemiks. 

| Kujur: Šamaanid. Must öö. Karvased telgid. 
Trummid. Tants karunahast kasukas, ikka ühel 
kohal ümberringi, ümberringi, kuni pimeneb kõik, 
ees süsimust kaev. Lõpulik süüvimine. Burbuhti. 

Kobras: Ideed on vaja! 

Ümbernurga: He he he — ideed! Kellele 
neid vaja! (Sosinal.) Ekspluateeri inimlikku ruma- 
lust — selles on geniaalsus. Mitte tarkust — see 
ei kanna kaugele. Inimlikule rumalusele, eelarvus- 
tele, auahnusele, lapsikusele võlgnes Napoleon. Leia 
üles inimkonna vaimutuimuse keskproportsionaal — 
ja sa saavutad kõik. 

— Ideed! he he he... Ükski usk ei põhjene 
vaimurikastel ideedel, Ideed on valituile, kuid vali- 
tuile pole vaja usku. Kari ei tarvitse midagi vaimu- 

rikast ja uut. Ta on alalhoidlik ja umbusklik. 
Sellepärast varieeri ainult vana, kohenda pisut olude 
järele. Kasuta meeleolusid, mis valitsevad juba 
praegu massis. Ükski usk pole tekkind täiesti uuel 
jal; mad on kõik ainult vana ülessoendused. 
usu asutajaist ei teadnudki, et ta usku asu- 
tab. Segasid esialgu ainult pisut vett vanus astjais. 
Hiljem paisus see maruks, mis neid kas või endidki 
uputas. 

— Sellepärast olen õieti nõus vend dominikaan- 
lasega: ka kurjuse usku tuleb arendada kiriku kaitse 
all. Vähemalt esialgu ja näiliselt. Kogu enese 
ümber vanad naised ja kuuluta neile, et siitpääle 
pole pühapäevaks mitte pühapäev, vaid näiteks 
reede. Ei mingit muud uuendust! Siis jooksevad 
nad su järel, nii et nendega kõik võid teha. Ja 
siis mürgita neid tasahilju ning tähelepanemata. 
Täitsa uue ideega aga ehmatad nad surnuks. Täitsa 
uue ideega ei panda maailma liikuma. Täitsa uue 
idee pärast ei pooda isegi mitte risti, vaid pistetakse 
ainult hullumajja! 

—— Vaata kõördi, vaata kõördi, — selles on 
kogu elu filosoofia. Ava ainult natukehaaval omi 
kaarte, kõige muu kohta ütle: see on müsteerium. 
Vaata kõõörditl Muidu ei lähe su äri... 

Kobras: Äril Kas on meie unistus äri! 
-See on esmakordselt prometheusliku inimese sirgu- 


- ejamine, pääga tähtedesse, ajudega avarusse. See- 

- om esimene tõeline maailmarevolutsioon, kõigi koor- 
mate heitmine, dogmade purustamine, üleastumine: 
-- usust säärasena, Esmakordselt saab inimene jumala. 
sarnaseks! 

Kobrase paatos muutus tulisädemete särisevaks: 
lennuks. Selles pateetilises illuminatsioonis möödus 
aeg. Langesid sõnad kui säravad meteoorid. Mõtted 
transformeerusid tuleks ja valguseks. Kulus nagu 
igavik. 

Siis kostsid äkki kesk sündind vaikust alt tre- 
pilt rasked, ühetaolised sammud, mis lähenesid kella 
löökide järjekindlusega. Ikka kõvemini, ikka lähe- 
mal, kuid mitte kiiremini. Nüüd olid nad ukse taga. 
See avanes aeglaselt ja raskelt ja niisama aeglaselt 
ning raskelt astus tulija sisse. 

»Suur Hauakaevaja on talnud!“* lausus Kobras 
pühalikult, ja kõik tõusid püsti. Tulija lähenes aeg- 
- laselt ainsale tühjale toolile laua otsas ja istus, 
kellessegi vaatamata. Kõik teisedki istusid. Jatkus 
imelik hääletus. Küünlad põlesid. Seitse musta 
varju langes seintele, suured ja fantastilised. 

Ormusson vaatles jubeda uudishimuga uustul- 
mukit. Selles oli midagi nii võõrast ja ometi nii 
. Aattavat. Tema selg oli käürus otsekui raske pää 
kandmisest. Tema juuksed olid segat valgete kiu- 
dega ja nägu uuristet ääretust mõtlemisest. Ta oli 


vananend raskeist mõtteist tuhandeaastaseks. Veel 
eile oli teda Ormusson näind, kuid sellest oli kulund 
tuhat aastat. Mõte oli viind ta välja ajast ja ruu- 
mist, nimetusse absoluuti. Ta oli — absoluutne 
fantastika. 

Äkki tõstis võõras käe, nagukavatsedes rää- 
kida. Ormusson nägi tema sõrmes oma enese sõr- 
must, mille kivi kujutas Ledat sülelemas luigega. 
Ja siis mõistis ta äkki kohutavat nägemust nagu 
välgu valguses, See tundmus laienes silmipimesta- 
vaks, pää muutus nagu tulikeraks, mis lõhkemas 
iga silmapilk. See oli ääretu valguse tundmus, 
segat ääretu valu tundmusega. See oli leegitsev 
kannatus. 


Külm higi kattis Ormussoni otsaesist. Pääsmist, 
pääsmist! sosistasid ta hirmust kohmetand huuled. 
Talle tundus, otsekui oleks ta und näind. Kuid 
unede üle valitses ta. Ta pingutas oma tahtejõudu, 
mis oli üksi unes võimas. Tema liikmed muutusid 
nagu terastraatideks, heideldes selle fantastikaga. 

Ta hüppas kui elektrihoobist üles ja ärkas alles 
siis, kui leidis enese istumas sohva serval. Kogu 
keha valutas ebaloomalikust asendist. Pääs tuikas 
teravalt puurides. Kahvatu valgus täitis tuba. 

Ormusson vaatas uni-segaste silmadega enese 

ümber. Sääl istus ju Kobras, sääl dominikaanlane, 
sääl kujur ning sääl — too nii võõras ja ometi nii 
tuttav. Kuid kes vastutas, et nad veel hiljuti tõesti 
sääl ei istund —? See mõte oli raske ja rammes- 
tav, nagu jatkuv uni. 

Siis paelus ta tähelepanu ikka enam imelik 
valgustus. Selles oli siiski midagi unenäolist, see ei 
võind olla reaalne. Mingi külm, hele-hall, muutlik 
valgus. 

Ja Ormusson tõusis, et minna vaatama akna 
juure. Kui ta tuikudes kesk tuba oli jõudnud, nägi 
ta aknast vihisevat mööda mingisuguseid valgeid 
diagonaalseid jooni. Ja samal ajal kuulis ta katu- 
sel ning akendel mingit rütmilist rabinat, mis oli nii 
tihe, et tundus kohinana: väljas sajas erilise hooga 
rahet. Suured raheterad hüplesid vastu telegraafi 
traate, poste, aknaluuke, langesid kekseldes maha 
nagu valged herned. 

Tänav oli tühi, iga eluline oli pugend oma 
urkasse. Ainult nurgal seisis voorimehe vanker, 
mille üles tõmmat kummi nüpeldasid raheterad. 
Hobune seisis nukralt, pää paksude põlvekeermeteni 
longu, kõrvad ripakil. Kummi ääre alt paistsid voori- 
mehe saapa-lohmakad. See pilt oli elutu kui nature 
morte. 

Äkki tuli vastaspoolsel kõnniteel nähtavale 
Kobras. Ta rühkis edasi, ettepoole loogas. Tema 

nägu oli sinine rahe hallis valenduses, üksi pääst 
eemale hoidvad kõrvad roosatasid kui kalaoimud. 
Nii sörkis idioot kinni löödud ustest ja akendest 
mööda ning kadus rahesse, mis peksis ta paljast ' 
pääluud nagu jaanalinnu muna. 


1908—1924. 


Friedebert Tuglaselt on ilmund: 


Liivakell 1. Novellid ja katked. HH tr. 1919. 
Liivakell IL. Novellid ja laastud. II tr. 1920. 
Õhtu taevas. Novellid. HI tr. 1920. 

Felix Ormusson. Romaan. II tr. 1920. 
Saatus. Novellid, II tr. 1921. 

Raskuse vaim. Novellid. 1920. 


Hingemaa. Novell. 1906. 

Kaks juttu: Hingemaa, Hunt. 1914. 
Arthur Valdes. Kriitiline novell. 1918. 
Jumala saar. end. 1920. 

Toome helbed. Novell. 1920. 

Suve öö armastus. Novell. 1920. 
Maailma lõpus. Novell. 1920. 
Inimsööjad. Novell. 1921. 

Popi ja Huhuu. Novell. 1921. 
Poeet ja idioot. Novell. 1924. 


Vala 3 A ' 


1921. 


va A 3 tala "t A 


Juhan Liiv. Monograafia. 1914. 
A. H. Tammsaare. Kriitiline essee. 1919. 
Mait Metsanurk. Kriitiline essee. 1919. 


Henrik Ibsen, Kriitiline essee. 


1920, 
William Shakespeare. ili 


nE Essee, 


1920. 


Teekond Hispaania. Reisikirjeldus. HH tr. 1923. 


Tõlked : 


Valitud leheküljed 1. Novellitõlked. 1912. 
Valitud leheküljed IL Novellitõlked. 1919. 
Aleksis Kivi: Seitse venda. Romaan. 1924. 
Juhani Aho: Vaikne meri. Laastud. 1923 

